text:
Ai Tukutuku-vinaka sa vola ko Maciu
From Wikipedia
- Ai tubutubu i Jisu, a nona sucu mai vua na goneyalewa.
- Ni sa sucu ko Kisu, sa lako mai na tu i cake eso na tamata vuku me ra cuva vua; a sa kidroa ko Eroti, kei ira kecega na kai Jerusalemi; a sa vereti Jisu ko Eroti me vakamatea. Sa drotaki rau na veitinani ki Ijipta ko Josefa, a sa mokuti ira na gonetagane lalai ko Eroti. Sa mate ko Eroti, sa qai lesu tale ki Jutia ko Josefa kei rau na veitinani.
- Sa dauvunau mai Jutia ko Joni na dauveipapitaiso, a sa papitaisotaki ira na lewe vuqa. Sa papitaisotaki Jisu ko koya.
- Sa dauveretaki Jisu na tevoro. Sa laki tiko ki Kapenaumi ko Jisu. Sa dauvunau ko Jisu; a sa kacivi Pita, kei Adriu, kei Jemesa, kei Joni, me ratou nonai talatala. Sa veilakoyaki ko Jisu me vunau ka vakabulai ira na mate.
- Sa Vakatakila ko Jisu Na ka eso sa Kalougata kina na tamata.
- Sa vakabula na vukavuka ko Jisu, kei na tina ni wati i Pita. Sa qai tukuma vei ira na nona tisaipeli nai valavala ni tamata sa muri koya. Sa qai vunauca na wai, a sa vakasevi ira na tevoro mai na tamata e le rua.
- Sa vakabula ko Jisu e dua sa tauvi-paralasi. Sa kacivi Maciu, sa kana vata kei ira sa tamata ca. Sa vakatakila na ka era sa sega ni lolo kina na nona tisaipeli e na goneyalewa sa ciba, kei na matabokoe le rua, kei na galu. A sa vakavulici ira na nona tisaipeli me ra daumasu me lewe vuqa nai talatala.


c: text/html

text: 1Mai vei Paula, e dua nai i apositolo i Karisito Jisu e na lewa ni Kalou, kei Timoci tale ga na tacida. 2Vei ira na tamata ni Kalou ka veiwekani yalodina, era sa tu vata kei Karisito mai Kolosa. Me nomuni na loloma kei na vakacegu, mai vua na Kalou ko Tamada. 3Keirau sa dau vakavinavinaka tiko ga vua na Kalou na Tama i Jisu Karisito na noda Turaga, ka dau masulaki kemuni e na veisiga. 4Ka ni keirau sa mai rogoca na nomuni vakabauti Karisito Jisu, kei na nomuni dauloloma vei ira kece ga na tamata ni Kalou, 5ka vu mai na ka ko ni sa nuitaka, sa i koya sa maroroi koya tiko mai lomalagi me nomuni. Ko ni a sa rogoca na ka sa nuitaki tiko oqo mai na i tukutuku dina, oya na i Tukutuku Vinaka 6e na kena sa yaco yani vei kemuni, ka sa tete tiko yani vaka kina ki vuravura taucoko, ka sa tu na vuana, ka sa tubu tiko ga, me vaka ga sa yaco tiko vei kemuni, ka a sa vaka tiko mai kina mai na i matai ni siga ko ni a qai rogoca kina na nona yalololoma na Kalou, ka kila rawa sara na kena dina. 7Ko ni a vakatavulici kina mai vei Epafura, na neirau i tokani lomani. Sa i talatala yalodina i Karisito ko koya e na vukuda, 8ka sa mai tukuna vei keirau na nomuni loloma e na Yalo Tabu. 9O koya gona, mai na siga keirau a rogoca kina, keirau sega ni cegu ni masulaki kemuni, ka masulaka tiko me soli vei kemuni na vuku vakayalo kei na yalomatua mo ni vakasinaiti kina e na kila na loma ni Kalou. 10Ko ni na qai cakava rawa kina na i valavala e kilikili kei na Turaga, ka na vinakata sara ko koya, ka tu na vuamuni e na veicakacaka vinaka kece ga, ka tubu cake tiko ga na nomuni kila na Kalou. 11Mo ni vakaukauwataki e na kaukauwa kece ga sa taka mai ua nona kaukauwa lagilagi, mo ni colata rawa kina na veika kece ga e na vosota kei na reki. 12Ka mo ni vakavinavinaka vua na Tamada o koya sa vakarautaki kemuni me da wasei rawa e na nodra i votavota na yalosavasava e na matanitu ni rarama. 13Sa vakabulai keda ko koya mai na vakatulewa ni butobuto ka kauti keda tani ki na nona matanitu na Luvena lomani, 14o koya eda sa sereki kina, ka bokoci na noda i valavala ca. 15Ko Karisito na i yaloyalo ni Kalou tawa raici. Sa ulumatua ko koya, ka sa ulu ni veika buli kece ga. 16Ka ni a bulia ko koya na veika kece ga, mai lomalagi kei vuravura, e rairai se tawa rairai, se ra i tikotiko vakatui se ra veimatanitu se ra turaga vakaliuci se ra turaga kaukauwa; na ka kece ga, e a bulia ko koya, ka me ra nona tale ga. 17A sa bula tu ko koya ni bera na ka kece ga, ka ra vakadutaitaki vata kece vua na ka kece ga. 18Ko Karisito na ulu ni yago, na i soqosoqo lewenilotu; o koya na i vakatekivu na ulumatua ka a vakaturi cake tale mai na mate, me cecere duadua kina ko koya e na ka kece ga. 19Ni sa vinakata na Kalou me tiko vua na nona i tovo taucoko, 20ka me vakaveivinakatitaki e na vukuna na veika kecega, e vuravura se mai lomalagi, ka vakavuna na veivinakati e na nona mate e na kauveilatai. 21Ia ko i kemuni, ko ni a kaitani e liu ka meca e na yalomuni kei na nomuni cakacaka ca. 22Sa vakaveivinakatitaki kemuni e na nona a mate e na yagona me kauti kemuni rawa mai kina vua, ka ko ni sa savasava tu ka sega ni vakalewai rawa se me mai vunauci e matana. 23Ia ko ya kevaka ko ni sa dei matua ga, e na nomuni vakabauta, ka sega ni yavalati mai na vakanuinui ni tukutuku vinaka ko ni a rogoca, ka sa vunautaki vei ira na tamata kece ga e na vuku i lomalagi, ka'u sa kena i talatala tu ko i au, ko Paula. 24E ka ni marau tiko vei au oqo na noqu vakararawataki tiko e na vukumuni, ka'u vakayacora sara tiko kina e yagoqu na vo ni rarawa i Karisito e na vuku ni yagona, ko ya na i soqosoqo lewenilotu, 25ka'u sa lesi kina me'u kena i talatala me vaka na i lesilesi vakalou sa soli vei au me baleti kemuni. Sa i koya me'u vunautaka sara me macala na vosa ni Kalou. 26Sa i koya na ka vuni ka vunitaki tu mai vei ira na veitabatamata e liu, ka sa qai vakaraitaki mai ki vei ira na tamata ni Kalou. 27E a vinakata na Kalou me vakatakila vei ira na nona tamata na kena talei vakaidina na ka vuni oqo e na kedra maliwa na veimatanitu tani. Sa i koya oqo: na Karisito e na lomamuni na i nuinui ni bula lagilagi. 28Sa i koya ga keitou sa vunautaka tiko, ka vakasalataka kina na tamata yadua, ka vakatavulici kina na tamata yadua e na vuku kece ga, me keitou na solia yani kina na tamata yadua sa matua e na Karisito. 29Sa i koya oqo na i naki ni noqu cakacaka ka sasaga vagumatua tiko ga kina e na dela ni nona kaukauwa sa cakacaka yaco tiko vei au.

robotstxt: allowed

filter: keep


text: 1E na vuku gona ni ka koya kemuni na wekaqu, o i kemuni ka'u sa dau lomana ka gadreva vakalevu, o i kemuni na noqu ka rekitaki, ka noqu i tekiteki, sa dodonu kina mo ni tu dei tiko ga e na nomuni bula vata kei na Turaga. 2Au sa vakamasuti rau ko Iuotia kei Sainitiki me rau yalo vata e na vuku ni Turaga. 3Ko iko tale ga, na noqu i tokani yalo dina, au kerei iko vakabibi mo vukei rau na yalewa oqo ka ni keitou a cakacaka vata sara vakaukauwa e na kena vakatetei na i tukutuku vinaka, ko i keitou vata tale ga kei Kelemedi kei ira kece tale ga na vo ni noqu i tokani sa volai tu na yacadra e na i vola ni bula ni Kalou. 4Ni reki tiko ga e na nomuni sa tu vata kei na Turaga. Au kaya tale: ni reki tiko ga! 5Me laurai vei kemuni na i vakarau ni yalo e malumalumu. Sa na vakarau lako mai na Turaga. 6Ni kakua ni lomaleqataka e dua na ka; ia na ka kece ga ko ni vinakata ni kerea vua na Kalou e na masu kei na vakavinavinaka. 7Ka me na maroroya tiko na yalomuni kei na nomuni vakasama na vakacegu ni Kalou, na vakacegu e uasivita na ka kece ga e kilai rawa, e na vuku i Karisito Jisu. 8Me'u tinia kemuni na wekaqu, ni tugana e na nomuni vakasama na veika kece ga e vinaka ka dodonu me vakacaucautaki; koya na veika e dina, na veika e vakaturaga, na veika e dodonu, na veika e savasava, na veika e totoka ka dau dokai. 9Ni vakayacora na veika ko ni sa vulica ka raica vei au, koya mai na ka au tukuna kei na ka au cakava, ka na tiko vata kei kemuni na Kalou dau veivakacegui. 10Sa ka ni marau dina sara vei au, e na neirau bula vata oqo kei na Turaga, na nomuni vakaraitaka tale na nomuni veikauwaitaki ni sa oti e dua na gauna balavu. Au sega ni kaya ni a sa oti na nomuni kauwaitaki au, ia e a sega ga na gauna mo ni vakaraitaka rawa kina. 11Au sega tale ga ni kaya trko na ka oqo me baleta na noqu dravudravua fiko, ka ni'u sa vulica oti me'u ciqoma e na yalo vakacegu na ka ga sa soli vei au. 12Au sa kila na bula ni dravudravua ka'u sa kila tale ga na bula ni vutuniyau. Au sa kila rawa na ka vuni ka sa rawa kina oqo vei au me'u ciqoma e na marau na ka e soli vei au e na veivanua kei na veigauna kece ga, se'u via kana se'u mamau, dravudravua se'u vutuniyau. 13Au sa rawa ni cakava na ka kece ga e na vuku i Karisito, o koya sa vakaukauwataki au. 14Ia sa vinaka dina na nomuni mai vukei au e na gauna au a leqa tu kina. 15Ko ni sa krla vrnaka tu na kai FIlipai ni sa kemuni ga na i vavakoso lotu ko ni a vukei au ni'u sa biuti Masitonia, koya e na gauna e sa qai tekivu wale ga krna na kena vunautaki na i Tukutuku Vrnaka. Sa i kemuni ga ko ni a vukei au e na verka e curu mai kei na veika e saumi tani. 16Mai Cesalonaika mada ga ko ni a vakauta yani kina vakarua na nomuni ka ni veivuke. 17E sega ni noqu via vaqara i loloma ga, ia e na noqu via raica ga me wili vei kemuni na vua ni nomuni vakabauta. 18Sa tu oqo na veika kece ga au gadreva ka sa sivia na ka e rauti au. Sa tu oqo na ka kece ga au gadreva, na nomuni i loloma e kauta mai ko Epafirotaito. Sa vaka e dua na i soro boi vinaka vua na Kalou, na i madrali sa vakabau ka vakadonuya ko koya. 19Ia e na solia vei kemuni na noqu Kalou, mai na levu ni ka e bini tu vua, na veika kece ga e ganiti kemuni, e na vuku i Karisito Jisu. 20Me ia vua na Kalou na Tamada na veivakalagilagi ka sega ni mudu. Emeni. 21Au sa loloma yani vei ira kece ga era sa nei Karisito Jisu. Era sa loloma yani vei kemuni na noda i tokani era sa tiko vata kei au. 22Era sa loloma kece tale tu ga yani ko ira kece sara na tamata ni Kalou era tiko e ke, vakauasivi ko ira na lewe ni nona vuvale na Sisa. 23Me tiko vata kei kemuni kece sara na loloma ni noda Turaga ko Jisu Karisito.


text: 1Ni'u vinakata mo ni kila na levu ni ka au sa cakava tiko e na vukumuni, kei ira tale ga mai Leotisea, kei ira kece tale ga era sa sega tiko ni raici au. 2Au vakaraitaka ga me'u vakayaloqaqataki ira kina, ka me ra vakaduavatataki kina e na loloma, ka me nodra kina na vinaka sara ni kila sa vakadinadinataki matua mai na vuku dina, kei na kilai m ka vuni ni Kalou, io na kilai Karisito. 3Sa vunitaki tu vua na i yau talei kece ga ni vuku kei na kila ka. 4Au tukuna tiko na ka oqo, de mani dua e temaki kemuni e na vosa veicavilaki wale ga. 5E dina ga au tiko tani vakayago, ia au sa tiko ga vakayalo kei kemuni, ka'u sa reki ni raica, na vinaka ni tovo ni nomuni tiko, kei na kaukauwa ni nomuni vakabauti Karisito. 6Ni ko ni sa vakabauti Karisito Jisu me Turaga, mo ni bula tiko vata kaya. 7Me ti sobu sara vua na wakamuni, ka tara cake tiko mai vua na nomuni bula, ka me kaukauwa cake tiko ga na nomuni vakabauta, me vaka ko ni a vakatavulici kina. Ka mo ni sinai tiko ga e na vakavinavinaka. 8Mo ni qarauni kemuni de dua e rawai kemuni e na vakasama tawa yaga ka lasu wale ni vuku vakatamata, ka vu mai na i tukuni makawa, kei na veiyalo makawa ni vuravura ka segai mai vei Karisito. 9Ni sa tiko vakayago vua na i tovo taucoko ni Kalou. 10Ka sa taucoko na nomuni bula ni ko ni tu vata kaya, o koya sa ulu ni lewa kei na kaukauwa kece ga. 11Ko ni a cilivi tale ga e na nomuni tu vua, ka sega ni a caka e na liga, oya e na nomuni sa luvata na i valavala ca ni yago e na veicilivi i Karisito. 12Ka ko ni a bulu vata kaya e na papitaiso, ka ko ni a vakaturi cake vata kaya tale ga mai kina e na nomuni vakabauta na cakacaka yaco ni Kalou, o koya ka a vakaturi koya cake tale mai na mate. 13Ko ni a mate tu e na i valavala ca, kei na nomuni a vakatawacili. Ia sa qai vakabulai kemuni vata kei Karisito na Kalou, e na nona sa bokoca oti na noda i valavala ca. 14Sa bokoca tale ga na cala eda a vauci tu kina e na kena veivakaro ni lawa. E a kauta tani sara ni sa vakota tu ki na kauveilatai. 15E a vakadrukai ira kece ga na veikaukauwa vakayalo kei vuravura kei ira na kaukauwa kece ga, na Karisito mai na kauveilatai, ka biuti ira me ra ka ni sarasara e matana levu, ka liutaki ira yani e na taqa ni qaqa me vaka era tamata vesu e na vatu. 16O koya gona me kakua ni vakalewai kemuni e dua e na ka e baleta na kakana se ka ni gunu, se ka e baleta e dua na solevu, se vula vou, se siga ni vakacecegu. 17Na veika oqo era sa i vakatakarakara wale ga ni veika dina e na qai yaco yaloyalo mai muri; ia sa i Karisito ga na ka dina. 18Me kakua ni ko ni vakuwai e na nona lewa e dua, ka dau vosataka wasoma na yalomalumalumu kei na qaravi agilosi, ka doudou voli ga e na vuku ni raivotu. Sa dokadokai koya wale ka sega na vuna dina, ia sa ka ni nona vakanananu wale ga vakatamata, 19ka sa sega ni vakarorogo matua vua na Karisito na Uluda, o koya sa vakania ka sema vata na yago taucoko e na kena veisema kei na kena veiua, ka tubu cake e na tubu vakalou. 20Kevaka ko ni a sa mate vata kei Karisito e na kedra vakabauti na veiyalo makawa ni vuravura, a cava ga ko ni sa muria tiko ga kina na veivakaro e so me vaka ko ni sa okati tu ki vuravura 21me vaka “Kakua ni taura oqo,” “Kakua ni tovolea oqori” “Kakua ni tara ko ya” ? 22Era na oti kece na veika oqo ni ra sa vakayagataki oti. Era sa vakasama ka i vakavuvuli vakatamata. 23E dina ga e vaka e rairai vuku na veika oqo e na kena vakaukauwataki na qaravi agilosi kei na yalomalumalumu, kei na vakararawataki ni yago. Ia era sega wale ga ni yaga e na kena lewai rawa na gagadre ni yago.


text: 1E liu ko ni a mate tu vakayalo e na talaidredre kei na i valavala ca. 2Ko ni a muria na i tovo ca ni vuravura oqo; ko ni a muria na nodra i liuliu na veikaukauwa vakayalo e na maliwa lala, sa i koya na yalo sa lewai ira tu na tamata era talaidredre vua na Kalou. 3Ko i keda kece eda a vakataki ira tale tu ga e liu e na noda muria na gagadre ca ni yagoda, ka vakayacora na dodomo ni yagoda, kei na noda vakasama, ka sa dodonu me da sota kaya na cudru ni Kalou me vakataki ira ko ya. 4Ia na Kalou o koya sa sinai e na loloma sa ka levu sara na nona lomani keda, 5ka sa kauti keda lesu mai e na noda mate tu vakayalo e na noda talaidredre me da bula vata kei Karisito. Ko ni sa vakabulai e na loloma soli wale ni Kalou. 6Sa vakaturi keda cake vata kaya ka vakatikori keda vata kei Karisito e na veiyasana vakalomalagi. 7Me vakaraitaka kina e na veigauna e muri ni sa sinai sara e na loloma na Kalou, ka yalo vinaka vei keda e na vuku i Karisito Jisu. 8Ni sa loloma wale ga ni Kalou ko ni sa vakabulai kina e na vuku ni vakabauti Karisito. Ko ni sega ni cakacakataka; ia sa i solisoli wale ga ni Kalou. 9E sega ni vua ni cakacaka, me kakua ni dua e dokadokai koya kina. 10Ni sa i keda na cakacaka ni liga ni Kalou ka sa qisi keda me da i valavala vinaka e na noda tu vata kei Karisito, sa i koya na ka e vakarautaka taumada na Kalou e na vukuda. 11E dodonu mo ni kila ni ko ni a kai matanitu tani, ka vakatokai mo ni tawa cili mai vei rra era cili, ko ya ko ira na Jiu. Na veicilivi sa i koya na ka e dau caka ki na yagodra na tagane. 12E na gauna ko ya ko ni sa bera ni tu vata kina kei Karisito. Ko ni sa bera ni matanitu vata kina kei Ira na IsIreli, ka sega kina ni nomuni na ka e yalataki e na veiyalayalati. E a sega na nomuni i nurnui ka sega ni vakabauta na Kalou drna e vuravura. 13Ia edaidai ni ko ni sa tu vata kei Karisito; ko ni sa voleka mai, ko i kemuni ka yawa e liu e na vuku ni mate i Karisito. 14Ni sa i koya na vu ni noda veivinakati tale, ka qisi keda vata na Jiu kei na kai veimatanitu tani me da duavata ga, a basuraka kina na bai dauveitawasei ni veicati. 15A sa muduka sara e na yagona na Karisito na Lawa kei na kena i vakaro vata kei na kena i valavala, me buli cake kina mai na rua na mata tamata e dua ga na uma tamata vou e na nodra tu vata kei Karisito, me yaco kina na veivinakati. 16Me vakaveivinakatitaki rau ruarua vua na Kalou e na duabau ga na yago, ka me muduki vakadua sara kina na veicati e na vuku ni kauveilatai. 17E a lako mai kina me vunautaka na i Tukutuku Vinaka ni veivinakati vei kemuni ka a yawa tu, e liu mai vua na Kalou ki vei rra tale ga era voleka ko ya ko rra na Jiu. 18Ni sa i koya ga eda sa rawa ni toro ruarua kina na Jiu kei na kai matanitu tani vua na Tamada e na Yalo e duabau ga. 19Ko ni sa sega krna ni qai vulagi tiko ga se kai tani, ia ko ni sa kaivata kei Ira na nona tamata na Kalou, ka lewe ni nona matavuvale. 20Ko ni sa tara cake e na nodra yavu na i apositolo kei rra na parofita ka sa kena vatu i vakadei ko koya na Karisito. 21Sa i koya sa sema vata kina na vale taucoko, ka sa tara cake krna me vale tabu ni sa tiko kina na Turaga, 22o koya ko ni sa tara tale ga kina vata kei rra na kena vo me i trkotrko ni Kalou ni sa fiko kina na Yalo Tabu.


text: 1Era sa qai lako mai na Farisi kei ira na Setoki, ka kerei koya, e na nodra via vakatovolei koya, me vakaraitaka vei ira e dua na i vakatakilakila mai lomalagi. 2Ia, sa qai sauma ga ko koya ka kaya vei ira, “Ni sa yakavi mai, dou dau kaya, ʻE na draki vinaka, ni damudamu tu na lomalagi,' 3ia, e na mataka lailai, ʻE na draki ca, ni damudamu tu ka loaloa mai na lomalagi.' Dou sa vakaibalebaletaka rawa na i rairai ni lomalagi, ia, dou sa sega ga ni kila rawa na veivakatakilakila ni veigauna oqo. 4Sa dau vakasaqara e dua na i vakatakilakila na i tabatamata ca ka dauyalewa oqo, ia, e na sega ni soli kina e dua na i vakatakilakila, na i vakatakilakila ga i Jona na parofita ” Sa qai biuti ira ko koya ka lako yani. 5Ni ratou sa yaco ki tai kadua na tisaipeli, e ratou sa qai kila ni ratou guilecava me ratou kauta tiko e so na kakana. 6Sa qai kaya vei iratou ko Jisu, “Dou raica matua, qarauni kemudou mai na nodra i vakatubu na Farisi kei na Setoki ” 7E ratou sa qai veivosakitaka vakai iratou na ka oqo, ka kaya, “Edatou sega ni kau madrai mai.” 8E kila ko Jisu na ka oqo ka kaya, “O kemudou na tamata lailai na nomudou vakabauta, na cava dou veivosakitaka kina na kena sega ni tu vei kemudou na madrai? 9Dou sa sega tiko ga ni raica rawa, se nanuma na i buli madrai e lima vei ira na lewe lima na udolu, kei na vica na sova dou a vakasinaita? 10Se na i buli madrai e vitu vei ira na lewe va na udolu, kei na vica na sova dou a vakasinaita? 11A cava beka dou sa sega ga ni kila rawa kina ni'u sa sega ni vosataka na madrai, na nodra i vakatubu ga na Farisi kei ira na Setoki, mo dou qarauni kemudou mai kina?” 12Era sa qai kila ni sa sega ni tukuna ko koya me ra qarauni ira mai na leveni ni madrai, ia mai na nodra i vakavuvuli ga na Farisi kei na Setoki. 13Ni sa yaco ko Jisu ki na yasayasa vaka-Sisaria-Filipai, sa qai tarogi iratou na nona tisaipeli, ka kaya, “Ko cei mada era kaya na tamata se ko cei na Luve ni Tamata?” 14E ratou sa qai kaya, “E so era kaya, ko Joni na Dauveipapitaisotaki, ka so, ko Ilaija, ka so tale, ko Jeremaia, se e dua tale na parofita ” 15Sa qai kaya vei iratou ko koya, “Ia, ko cei ga dou kaya ko i kemudou ni ko i au?” 16Sa qai sauma ko Saimoni Pita, ka kaya, “Ko i kemuni na Karisito, na Luve ni Kalou bula ” 17Sa qai sauma ko Jisu, ka kaya vua, “Ko sa kalougata, Saimoni na luve i Jona, ni sa sega ni vakatakila vei iko na lewe kei na dra na ka oqo, ia, ko Tamaqu ga mai lomalagi. 18Au sa kaya tale ga vei iko, Ko iko ko Pita, ka'u na tara e na dela ni vatu oqo na noqu i soqosoqo, ka na sega ni rawai mai na kaukauwa ni mate. 19Au na solia vei iko na i dola ni matanitu vakalomalagi: na ka kece ga ko sereka e vuravura e na sereki tale ga mai lomalagi ” 20Sa qai vakaroti iratou matua na tisaipeli me ratou kakua ni tukuna vua e dua ni sa Karisito ga ko koya. 21Mai na gauna ko ya sa tekivu vakaraitaka tiko kina ko Jisu vei iratou na nona tisaipeli ni sa dodonu me lako yani ki Jerusalemi ka vosota kina na veika rarawa e vuqa mai vei ira na qase, kei ira na bete levu, kei ira na daunilawa, ka me vakamatei, me na qai vakaturi cake tale e na i katolu ni siga. 22Sa qai kauti koya vakatikitiki ko Pita ka tekivu me vunauci koya, ka kaya, “Me kakua sara, Turaga. E na sega sara ni yacovi kemuni na ka oqo .” 23Ia, sa qai vuki ga ko koya ka kaya vei Pita, “Lako tani ki dakuqu, Setani! Ko sa ka ni veivakatarabetaki vei au, ni sa vakatamata ga na nomu vakasama ka sega ni vaka na vakasama ni Kalou ” 24Sa qai kaya vei iratou na nona tisaipeli ko Jisu, “Kevaka e dua sa via muri au, me sa kakua ni lewai koya vaka i koya, ia me colata ga na nona kauveilatai, ka muri au. 25Ni ko koya ga e via maroroya na nona bula e na vakayalia, ia ko koya ga e vakayalia na nona bula e na vukuqu e na qai kunea. 26Na cava li e na kena yaga vua na tamata kevaka e rawati vuravura taucoko, ka vakayalia kina na nona bula? Se na cava e na solia na tamata me i sau ni nona bula? 27Ni na lako mai na Luve ni Tamata e na i serau nei Tamana, kei ira na nona agilosi, ka na qai saumi ira yadua na tamata ko koya me vaka na dui nodra i valavala. 28Au sa kaya vakaidina vei kemudou, ni ra tu cake tu oqo e so era na sega ni tovolea mada na mate me yacova ni ra sa raica na Luve ni Tamata ni sa lako mai e na nona matanitu ”


text: 1Oqo na nodrau i vola ko Paula kei Timoci na bobula i Jisu Karisito— Ki vei ira kece mai Filipai era sa nona na Kalou ka ra sa tu vata kei Karisito Jisu, kei ira na qase ni lotu kei ira na tuirara. 2Me sobuti kemuni mada ga na loloma kei na vakacegu ni Kalou ko Tamada kei na Turaga ko Jisu Karisito. 3Au sa vakavinavinaka tiko ga vua na Kalou e na veigauna kece au vakananumi kemuni kina. 4E na veigauna kece au masulaki kemuni kina, au dau masulaki kemuni kece e na marau, 5e na vuku ni nomuni a vukei au e na cakacaka ni tukutuku vinaka mai na kena i vakatekivu me yacova mai oqo. 6Au sa vakadinata ni ko koya na Kalou ka a tekivutaka na cakacaka vinaka oqo e lomamuni, e na kitaka tiko ga me yacova sara ni sa oti, e na Siga sa na lesu tale mai kina ko Jisu Karisito. 7Au sa dau nanumi kemuni tu ga, e na vu ni yaloqu e na veigauna kece ga, ka sa dodonu gona kina me vaka oqo na i vakarau ni noqu vakanananu e na vukumuni. Ni ko ni sa vakaivotavota vata kei au e na veivakalougatataki ni Kalou e na noqu tiko e vale ni veivesu kei na gauna tale ga au sega tu kina ni vesu, me'u taqomaka ka vakadeitaka na i tukutuku vinaka. 8Sa noqu i vakadinadina na Kalou ni sa vakadinadinataka na levu ni noqu gadrevi kemuni e na loloma sa vu mai vei Karisito Jisu vaka i koya. 9Au masulaka me na tubu cake tiko ga na nomuni loloma ka me maucokona vinaka kina na nomuni kila ka kei na nomuni rai, 10me rawa kina vei kemuni mo ni dau digitaka na veika e uasivi sara. Ko ni sa na qai galala kina mai na veika dukadukali kece ga ka na sega na ka mo ni beitaki kina e na Siga e na lako mai kina na Karisito. 11E na vakasinaiti tale ga kina na nomuni bula e na veika vinaka ka rawa duadua ga vei Jisu Karisito me vakatubura, me vakalagilagi ka vakacaucautaki kina na Kalou. 12Au gadreva mo ni kila na wekaqu ni veika era a yaco vei au, era a mani yaco me tete kina na i tukutuku vinaka. 13A yaco kina me ra kila kece na yadra e vale ni tui kei ira kece e ke ni'u a biu ki na vale ni veivesu baleta ni'u sa dau veiqaravi i Karisito. 14Na noqu tiko e na vale ni veivesu sa qai kaukauwa vakalevu cake ga kina na nodra yalo dina na veiwekani vua na Turaga, ka sa tubu cake vaka tale ga kina na nodra yalo doudou me ra vunautaka na i tukutuku vinaka ka sega ni rere. 15E dina ni so vei ira era vunautaki Karisito e na nodra vuvu kei na nodra via veivala, ia e so era vunau e na yalodra dina. 16Era vunau e na nodra loloma ni ra kila ni a solia vei au na Kalou na i tavi me'u taqomaka na i tukutuku vinaka. 17E so era sega ni vunautaki Karisito e na yalo dina ia e na yalo ga ni nanumi koya vaka i koya. Era nanuma me ra vakalevutaka na noqu leqa e na gauna au tiko kina e vale ni veivesu. 18Ia e sega ni dua na ka koya vei au. Au sa marau ga ni sa vunautaki kina na Karisito, veitalia ga se caka e na yalo dina se e na yalo e veivakaisini. Ia, au na marau tiko ga 19ni'u sa kila ni sa rawa me'u sereki e na vuku ni nomuni masu kei na veivuke ni Yalo i Jisu Karisito. 20Na noqu gagadre kei na vakanuinui levu sa i koya me'u kakua ni sega ni rawata na noqu i tavi, ia me'u yalo qaqa ga e na veigauna kece, vakauasivi e na gauna oqo, me rawa kina ni vakalagilagi na Karisito, e na vuku ni noqu bula taucoko, se'u bula tiko se'u mate. 21Vei au, sa i Karisito ka'u sa bula tiko kina, ia ke'u sa mate, sa na qai vinaka cake sara vakalevu vei au. 22Ia kevaka au bula tiko ga, au na cakava tale kina e vuqa na ka vinaka, au sa na sega ni kila na ka me'u digitaka. 23Au sa dreti mai na rua na yasana. Au sa gadreva vakalevu sara me'u biuta na bula oqo ka la'ki tiko vata kei Karisito, ni sa uasivi cake sara koya; 24ia e na vukumuni ga sa yaga vakalevu cake kina me'u se tei bula tiko mada ga. 25Au sa vakadinata ni na vaka kina, ka'u sa kila gona kina ni'u na bula tiko ga ka tiko vata kei kemuni me'u vukei kemuni me tubu cake tiko ga na nomuni vakabauta ka vakalevutaki tale ga na kena marau. 26Sa na qai dua tale kina koya na vuna mo ni vakavinavinaka kina vei Karisito e na vukuqu, ni'u sa na tiko vata tale kei kemuni. 27Na ka e bibi koya, ni sa dodonu na nomuni i tovo me vaka na ka e gadrevi e na i tukutuku vinaka kei Karisito. O koya gona ke mani rawa se sega ni rawa ni'u lako yani me'u raici kemuni au sa na rogoca ga ni ko ni sa tu dei tu e na dua ga na i naki ka dua ga na gagadre, koya mo ni vala vata kece kina e na vuku ni vakabauta ni tukutuku vinaka. 28Ni kakua ni rerevaki ira na nomuni meca. Ni yalo qaqa ga, ka ni sa i koya na ka oqo e na vakadinadinataka vei ira ni ra na druka, ka ni ko ni na qaqa, me vaka ni sa i koya na Kalou ka na solia vei kemuni na qaqa. 29Ni sa soli vei kemuni e na vuku i Karisito, me sega wale ga ni ko ni vakabauti koya, ia mo ni na vosota tale ga na ka rarawa e na vukuna. 30Ni ko ni sa vala tiko e na i valu vata ga ko ni a raica ni'u a vala tiko kina e liu, ka me vaka tale ga ko ni sa rogoca, au se vala tiko ga kina e na gauna oqo.


text: 1O i kemuni na luvequ lomani, au vola yani na veika oqo vei kemuni mo ni kakua kina ni valavala ea; ia kevaka e mani valavala ea e dua na tamata sa tiko e dua na noda dauveimasulaki e na mata i Tamada, ko Jisu Karisito na yalododonu. 2Sa i bula ni noda i valavala ea ko koya, io, e sega ni noda wale ga, na nodra i valavala ca tale ga na tamata kece ga e vuravura. 3Kevaka eda sa muria tiko na i vakaro ni Kalou, eda sa vakadinadinataka kina e lomada ni da sa kilai koya. 4Kevaka e kaya e dua na tamata, “Au sa kilai koya” ka qai sega ni muria tiko na nona i vakaro, sa tamata lasulasu ko koya, ka sega vua na dina. 5Ia ko koya yadua sa muria na vosa ni Kalou sa taucoko vinaka na nona loloma vua na Kalou. Eda sa rawa ni vakadinadinataka e lomada e na ka oqo ni da sa tu vata kei na Kalou: 6ko koya e kaya ni sa tu vata kei na Kalou sa dodonu me bula tiko me vaka na i vakarau ni bula i Jisu Karisito. 7O i kemuni na wekaqu lomani, au sega ni vola tiko yani vei kemuni e dua na i vakaro vou, na i vakaro makawa ga ka a tu vei kemuni mai na i vakatekivu; na i vakaro makawa sa i koya na vosa ko ni a sa rogoca oti. 8Ia sa vou tale ga na i vakaro au sa vola yani oqo vei kemuni, ni sa kune na kena dina vei Karisito kei kemuni tale ga, ka ni sa takali tiko yani na butobuto, ka sa cila tu oqo na rarama dina. 9Ko koya e kaya ni sa tu e na rarama, ka sega ni lomana tiko na wekana, e sa tu ga e na butobuto ka yacova na siga oqo. 10Ko koya e lomana na wekana sa tiko e na rarama, ka sa sega vua na ka ni veivakatarabetaki. 11Ia ko koya sa cata na wekana sa tiko voli ga e na butobuto, ka sa lako voli e na butobuto, ka sa sega ni kila na vanua e lako tiko kina, ni sa vakamatabokotaki koya na butobuto. 12Au sa volavola yani vei kemuni na luvequ lomani ni sa bokoci na nomuni i valavala ca e na vuku ni yaca i Karisito. 13Au sa volavola yani vei kemuni na qase ni ko ni sa kilai koya sa bula mai na i vakatekivu. Au sa volavola yani vei kemuni na cauravou ni ko ni sa vakadruka na Vunica. 14Au sa volavola yani vei kemuni na gone ni ko ni sa kila na Tamada. Au sa volavola yani vei kemuni na qase ni ko ni sa kilai koya ka a bula mai na i vakatekivu. Au sa volavola yani vei kemuni na cauravou ni ko ni sa kaukauwa tiko, ka sa tiko ga vei kemuni na vosa ni Kalou, ka ni ko ni sa qaqa vua na Vunica. 15Ni kakua ni lomani vuravura se na veika vakavuravura. Kevaka sa lomani vuravura e dua na tamata sa sega vei koya na loloma vua na Tamada. 16Ka ni veika kece sa tu e vuravura: na gagadre ca ni yago, na gagadre ca ni mate, kei na yalo e dokadokataka na veika ni bula oqo, era sega ni tubu mai vei Tamada, mai vuravura ga. 17Ia sa takali tiko yani na vuravura kei na kena gagadre ca; ia ko koya ga sa vakayacora na loma ni Kalou sa tu dei ka tawa mudu. 18O i kemuni na luvequ lomani, sa i otioti ni gauna oqo! Ia me vaka ko ni a rogoca ni na lako mai na meca i Karisito, sa lewe vuqa vaka kina na meca i Karisito era sa tu oqo. Sa i koya oqo eda sa kila kina ni sa i otioti ni gauna oqo. 19Era a sega dina ga ni noda i tokani ko ira koya, koya na vuna era a lako tani kina vei keda. Kevaka era a noda i tokani ke ra a sa tiko dei vata toka ga kei keda. Ia era sa lako tani ga me vakatakilai kina ni ra a sega kece ga ni noda i tokani. 20Ia ko i kemuni ko ni a sa lumuti oti e na Yalo Tabu mai vei Karisito, ka ko ni sa kila kece tiko kina na dina. 21Au sega ni volavola tiko yani vei kemuni me baleta ni ko ni lecava na dina, ia e baleta ga ni ko ni sa kila tiko, ka kila tale ga ni sega na lasu e tubu mai na dina. 22Sa qai ko cei beka na tamata lasulasu? O koya ga e cakitaka ni sa Karisito ko Jisu. Sa i koya oqo na meca i Karisito: o koya sa cakitaka na Tamana kei na Luvena. 23E sega ni dua e cakitaka na Luvena me tiko vua na Tamana. Ia ko koya sa vakatusa na Luvena sa tiko tale ga vei koya na Tamana. 24Me dei tiko e lomamuni na veika ko ni a rogoca mai na i vakatekivu. Kevaka e dei tiko ga e lomamuni na veika ko ni a rogoca mai na i vakatekivu ko ni na tu dei tiko ga vua na Luvena kei na Tamana. 25Ka ni sa i koya oqo na ka e a yalataka vei keda ko Karisito: na bula tawa mudu. 26Au vola yani na veika oqo vei kemuni me baleti ira era via vakauti kemuni tiko vakatani. 27Ia me baleti kemuni, sa lumuti kemuni oti ko Karisito e na Yalona. Ia me vaka ga ni sa tiko vei kemuni na Yalona sa sega ni ganita me vakatavulici kemuni e dua tani tale. Ni sa vakatavulici kemuni na Yalo Tabu e na ka kece ga, ka sa dina na veika e vakatavulica ka sega ni lasu. Mo ni muria gona na i vakavuvuli ni Yalo Tabu, ka tu dei tiko vei Karisito. 28Ia oqo, kemuni na luvequ lomani, ni tu dei tiko ga vua; me rawa kina ni da yalodoudou ni sa yaco mai ko koya, ka sega ni da via vunitaki keda mai vua e na madua e na gauna e na lako mai kina. 29Kevaka ko ni kila ni sa dodonu ko Karisito sa dodonu tale ga mo ni kila ni sa luve ni Kalou ko koya sa caka dodonu.


text: 1E a dodonu vinaka tu vei Saula na vakamatei nei Sitiveni. E a tekivu sara tale ga e na siga koya e dua na veivakacacani levu vei ira na i soqosoqo lewe ni lotu ka ra tiko mai Jerusalemi. Era a mani veiseyaki kece kina na lewe ni lotu ki na loma ni yasana ko Jutia kei Samaria, ka ratou qai vakavo ga na i apositolo. 2Era a mani buluti Sitiveni e so na tamata yalodina ka ra sa tagicaki koya vakalevu sara. 3A sa vakacacana vakalevu na i soqosoqo lewe ni lotu ko Saula. E a curuma na nodra veivale ka yarataki ira ki tuba, na tagane kei na yalewa, ka biuti ira ki na valeniveivesu. 4Era sa qai veilakoyaki voli e na veiyasana ko ira ka veiseyaki, ka vunautaka na i Tukutuku Vinaka. 5Sa mani lako sobu ko Filipi ki na koro ko Samaria, ka vunautaki Karisito kina vei ira na lewena. 6Era sa vakarogoca vakavinaka sara na lewe vuqa na ka e tukuna vei ira ko Filipi, ka sa ra raica na cakacaka mana e so e cakava. 7A ra sa vakasavi tani e lewe levu na yalo velavela, ka ra sa lako tani mai vei ira na tamata e na qoqolou; a ra sa vakabulai tale ga e lewe vuqa ka tauvi paralasi tu kei na lokiloki. 8A sa levu na marau e na koro koya. 9E tiko e na koro koya e dua na tamata, a yacana ko Saimoni. E tamata daucakaisausau, ka dau vakurabuitaki ira vakalevu na lewe i Samaria e na veika mana e cakava. Sa dau tukutukuni koya voli me sa bau dua toka na ka ko koya. 10A ra sa vakarogoci koya kece na tamata, ko ira na lewe ni vanua wale kei ira na turaga, ka ra kaya, “Na tamata oqo, sa i koya sara ga na kaukauwa ni Kalou ka dau kilai tu me Kaukauwa Vakadomobula!” 11Era vakarogoci koya tiko vakakoya baleta ni sa dede na nona dau vakurabuitaki ira tiko e na nona caka mana. 12la ni ra sa vakadinata na i tukutuku vinaka sa vunautaka ko Filipi me baleta na Matanitu ni Kalou, kei na Yaca i Jisu Karisito, era sa mani papitaisotaki kece sara, na tagane kei na yalewa. 13A mani yaco tale ga me vakabauta ko Saimoni; ia ni sa papitaisotaki oti sa qai dau tiko vata voli ga kei Filipi. Sa kurabui vakalevu ko koya ni sa vakaraica tiko na cakacaka veivakurabuitaki e so kei na veicakacaka mana lelevu e so sa vakayacora ko Filipi. 14Ia ni ratou sa rogoca ko iratou na i apositolo ka tiko mai Jerusalemi ni ra sa vakabauta na kai Samaria na vosa ni Kalou, e ratou sa qai talai Pita kei Joni vei ira. 15Ia ni rau sa yaco yani e rau sa masulaki ira na vakabauta me soli vei ira na Yalo Tabu, 16ka ni sa bera tiko ni sobuta e dua vei ira ko koya e na gauna koya. Era a sa papitaisotaki wale ga e na yaca ni Turaga ko Jisu. 17E rau sa qai tabaki ira e na ligadrau ka sa mani curumi ira sara na Yalo Tabu. 18Ia ni sa raica ko Saimoni ni sa soli na Yalo Tabu e na veitabaki ni ligadrau na i apositolo, sa qai via soli i lavo vei rau, 19ka kaya, “Drau solia tale mada ga mai vei au na kaukauwa oqori, me curu tale ga kina na Yalo Tabu vei ira yadua au na tabaka e na ligaqu.” 20Sa qai kaya vua ko Pita, “Mo drau rusa vata kei na nomu i lavo! Ko nanuma beka ni ko na rawa ni volia na i solisoli ni Kalou e na i lavo? 21E sega ni dua na nomu i tavi se i votavota e na cakacaka oqo, ka ni sega tiko ni dodonu vua na Kalou na lomamu. 22O koya gona, mo veivutunitaka mada na nomu i valavala ca oqo, ka masuta na Turaga, kevaka e rawa, me vosota na nanuma ni lomamu. 23Ni'u sa kunea rawa ni ko sa sinai tu e na yalo ca ka sa vesuki iko tu na i valavala ca.” 24Sa qai sauma ko Saimoni ka kaya, “Drau masulaki au mada vua na Turaga, me kakua kina ni yacovi au e dua na ka ko drau kaya tiko oqo.” 25Ia ni rau sa tukuna ka vunautaka oti na vosa ni Turaga, e rau sa qai lesu tale ki Jerusalemi, ka rau a vunautaka na i Tukutuku Vinaka e na vuqa na koro kei Samaria e na nodrau i lakolako lesu. 26E a vosa vei Filipi e dua na agilosi ni Turaga, ka kaya, “Tu cake, ka lako vaka ki na ceva e na sala ka lako sobu mai Jerusalemi ki Kesa” (Sa sega ni dau vakayagataki tu na sala oya e daidai.) 27A mani cavutu ko Filipi ka lako, ka rau mani sota sara kei na dua na kai Iciopea. E dua ko koya na matanivanua, ka vakailesilesi levu i Kadasi na nodra ranadi na kai Iciopea, ka nona dauniyau tale ga. E a lako ki Jerusalemi ko koya me la'ki so-kalou kina, 28ka sa lesu tale tiko ka wilika tiko na i vola i Aisea na parofita e na qiqi ka vodo tiko kina. 29Sa qai kaya vei Filipi na Yalo Tabu, “Toro yani ki na qiqi mo drau la'ki sala vata tiko.” 30Sa mani cici ko Filipi, ka rogoca sara ni wilika tiko ko koya na i vola i Aisea na parofita. Sa mani tarogi koya ko Filipi ka kaya, “Ko ni kila beka na ka ko ni wilika tiko?” 31Sa qai sauma ko koya, ka kaya, “E na rawa vaka cava vei au me'u kila kevaka e na sega ni dua e tuberi au kina?” Oti koya sa qai kerei Filipi me kaba cake yani me rau la'ki dabe vata. 32Oqo na wase ni Vola Tabu e a wilika tiko na turaga ni Iciopea koya: “Me vaka na sipi sa tuberi me la'ki vakamatei, ka vaka na lami sa galu e na mata i koya sa kotiva na vutina, sa vaka kina ko koya, ni sa sega ni tauca e dua na vosa. 33Sa vakamaduataki, ka sega ni tau vakadodonu vua na lewa. Ko cei e na bau tukuni ira na nona kawa? Ni sa kau tani mai vuravura na nona bula.” 34Sa qai vosa vei Filipi na matanivanua, ka kaya, “Tukuna mada vei au, e tukuni cei tiko na parofita e na tikina oqo, ko koya ga, se dua tale?” 35Sa qai vosa ko Filipi, ka vakatekivu mai na tiki ni Vola Tabu koya, me vunautaki Jisu vua. 36Ia ni rau sa lako tiko, e rau sa yaco sara yani ki na dua na wai. A sa kaya sara na matanivanua vei Filipi, “Raica, sa tu oqo na wai. Na cava e sega kina ni rawa me'u papitaisotaki? ^ 37Sa qai kaya vua ko Filipi, “Sa rawa ni ko papitaiso kevaka ko sa vakabauta e na lomamu taucoko” Sa qai sauma na matanivanua ka kaya, “Au sa vakabauta ni sa Luve ni Kalou ko Jisu Karisito!” 38Sa qai vakarota sara ko koya me tu mada vakadua na qiqi, ka rau sa mai sobu ruarua sara yani ki wai, ko Filipi kei na matanivanua, ka sa papitaisotaki koya ko Filipi. 39Ia ni rau sa cabe cake mai wai sa kauti Filipi tani sara na Yalo ni Turaga, ka sa sega ni raici koya tale na matanivanua; ka sa mai lako yani ko koya e na marau. 40Sa qai la'ki kune sara tale ko Filipi e na koro ko Asota; a gole tiko ki Sisaria. E a lakova na veikoro kece e kea ka vunautaka kina na i Tukutuku Vinaka.


text: 1Me vaka oqo na nomuni vakasamataki keitou: keitou sa i talai i Karisito ka dauniyau ni veika vuni ni Kalou. 2Ia me kena i kuri ko ya sa kilikili kei ira na dauniyau me vakadinadinataki ni ra sa tamata yalo dina vei ira na nodra turaga. 3Ia vei au vaka i au e sega soti ni ka bibi vei au na noqu vakalewai mai vei kemuni se mai na dua na vakalelewa vakatamata. Au sega mada ga ni vakalewai au vaka i au. 4Ni'u sega ni kila vaka i au e dua na ka me'u vakalewai au kina; ia sa dina, e sega ni vunia oqo me'u vakadonui kina. Na Turaga ga sa i koya ka sa dau vakalewai au. 5Sa i koya gona ko ya na vuna mo ni kakua kina ni vakalewa e dua na tamata ni sa bera na kena gauna, ko ya ni sa na lako mai na Turaga. E na vakaraitaka mai ko koya na veika sa vunitaki tu e na butobuto, ka vakalewa e dua na tamata ni sa bera na kena gauna, ko ya ni sa na lako mai na Turaga. E na vakaraitaka mai ko koya na veika sa vunitaki tu e na butobuto, ka vakatakila mai na i naki ni lomadra na tamata. Ia sa na qai solia na Kalou ki na tamata yadua na vei vakacaucautaki sa veiganiti kaya. 6Kemuni na wekaqu, au sa vagolea na veika oqo vei keirau kei Apolosa, me kena i vakaraitaki vei kemuni. Au vinakata mo ni vulica mai na ka e baleti keirau na i balebale ni kena dau kainaki tu mo ni “muria na kena lawa dodonu” ka kakua ni vakadokadoka e dua ka beci koya ka dua. 7Ko cei sa qisi iko mo uasivi cake mai vei ira na kena vo? Se cava sa tu vei iko ka a sega ni soli vei iko? Ia kevaka a soli vei iko, a cava ga ko qai la'ki dokadoka voli kina me vaka a sega ni soli vei iko? 8E vakaevei e sa tu kece li oqori vei kemuni na veika e ganita na nomuni bula? Ko ni sa vutuniyau li? Au diva mada ga mo ni sa tui dina sara, me rawa ni keitou bau laki wili tale tu ga yani vaka tui vata kei kemuni! 9Ka ni vaka e kena i rairai vei au ni sa solia vei keitou na i apositolo na Kalou me keitou i murimuri sara me vakataki ira sa lewai tu me ra mate, me keitou ka ni sarasara ki vuravura, ki vei ira na agilosi kei ira na tamata. 10Keitou sa lialia e na vuku i Karisito; ia ko ni sa vuku e na nomuni tu vata kei Karisito; keitou sa malumalumu, ia ko ni sa kaukauwa. Keitou sa beci, ia ko ni sa dokai. 11Me yacova mai na gauna sara ga oqo keitou sa viakana tu ga ka viagunu; keitou vakaisulu vaka ca; keitou vakamavoataki; e sega na neitou i tikotiko tu dei, 12ka keitou sa dau vakaocai keitou e na cakacaka ni liga i keitou. Ni keitou sa vakasewasewani, keitou vosa vinaka ga; ni keitou sa vakacacani keitou vosota ga; ni keitou sa vakacacani keitou vosota ga. 13Ia ni keitou sa vosa vakacacataki, keitou sa dau sauma e na vosa vinaka. Me yacova mai na gauna oqo era sa raici keitou na tamata me vaka na duka veluvelu ni vuravura oqo, ka vaka na i benubenu. 14Au sega ni vola yani na veika oqo me'u vakamaduataki kemuni kina, ia me'u vakasalataki kemuni ga kina me vaka na luvequ lomani. 15Ni veitalia ga ke mani sivia e tini na udolu na nomuni dauveituberi e na bula va-Karisito, e sega ni lewe levu era tamamuni. Ni'u sa yaco me'u tamamuni e na vuku i Karisito e na noqu a kauta yani vei kemuni na i Tukutuku Vinaka. 16O koya gona au sa vakamasuti kemuni kina mo ni vakadamurimuri au. 17E na vuku ni ka oqo au sa talai Timoci tiko yani kina, na luvequ lomani ka yalo dina e na ka ni Turaga. Sa na tukuna tale ga vei kemuni ko koya na noqu i vakarau ni bula vou ni keirau sa tu vata kei Karisito me vaka au sa dau vakatavuvulitaka vei ira na veisoqosoqo lewe ni lotu e na veivanua kece. 18Era sa yaco tiko e so vei kemuni me ra viavialevu ni ra nanuma niu sa na sega ni lako yani vei kemuni; 19ia kevaka sa vaka kina na loma ni Turaga au sa na lako yani vei kemuni e na dua na gauna wale ga oqo; ka me'u na raica vakataki au sara ga na ka e rawa ni ra cakava na tamata viavialevu oqori, ka sega ni ka ni nodra vosa wale ga. 20Ni sa sega ni ka ni vosa wale ga na matanitu ni Kalou, ia sa ka ga ni kaukauwa. 21A cava e vinaka vei kemuni? Me'u kauta yani vei kemuni na noqu kuita se me'u lako yani e na yalo loloma kei na yalo e malumu?


text: 1E na dua na gauna e a tueake tu ko Jisu e na bati ni drano ko Kenisereti. Era sa qai sosovi koya yani na tamata me rogoca na vosa ni Kalou. 2Sa qai raica ko koya e rua na waqa ni rau kele koto, voleka e na bati ni drano; ia e ratou yali kina na gonedau ni ratou se la'ki vuya tiko na nodratou lawa. 3Sa mani vodoka e dua na waqa ko koya, na nei Saimoni, ka kerei koya me tosoya vakalailai ki wai. Sa qai tiko sobu ko Jisu ka vakatavulici ira na lewe vuqa. 4Ni sa tinia na nona vosa sa qai kaya vei Saimoni, “Sudra yani ki na wai titobu ka vakasobura na nomudou lawa me rawa e so na ika.” 5Sa qai kaya vua ko Saimoni, “Turaga, keitou a sasaga tiko e na bogi taucoko ko sega na ka e rawa! Ia e na vuku ga ni nomuni vosa, au sa na vakasobura kina na lawa” 6Ia ni ratou sa kitaka vaka kina, sa ka levu sara na ika e ratou sa tagava mai; ka sa tekivu me bote na nodratou lawa. 7E ratou sa qai yalovi iratou na nodratou i tokani e na waqa kadua me ratou la'ki vukei iratou. E ratou sa qai lako ko iratou koya, ka vakasinaita ruarua na waqa, me yacova ni rau sa voleka ni luvu. 8Ia ni sa raica ko Saimoni Pita na ka oqo, sa cuva sobu e na yava i Jisu, ka kaya, “Mo ni lako tani vei au, Turaga, ni'u sa tamata i valavala ca!” 9Ni sa kurabui ko koya kei iratou kece e ratou tiko vata kaya, e na vuku ni qele ni ika vakaitamera e ratou sa rawata. 10Sa vaka tale ga kina vei Jemesa kei Joni, ko i rau na luve i Sepeti, ka rau i tokani i Saimoni. A sa kaya ko Jisu vei Saimoni, “Kakua ni rere, me tekivu oqo ko sa na dau qolivi ira na tamata.” 11Ia ni ratou sa kauta rawa ga na waqa ruarua ki vanua, e ratou sa biuta sara na ka kece ga ka muri koya. 12E na dua na gauna e a tiko voli ko Jisu e na dua na koro; e a tiko tale ga e kea e dua na tamata e robota tu na yagona na vukavuka. Ni sa raici Jisu ko koya, sa qai cuva vakatoboicu ka masuti koya, ka kaya, “Turaga, kevaka ko ni sa vinakata sa rawa mo ni vakasavasavataki au!” 13Sa qai dodoka na ligana ko Jisu ka tarai koya, ka kaya, “Au sa vinakata! Mo savasava mai!” Sa mani takali sara mai vua na vukavuka. 14Sa qai vakarota vua ko koya me kakua ni tukuna vua e dua, “ia mo la'ki vakaraitaki iko ga vua na bete, ka vakacabora na nomu i soro mo vakasavasavataki kina, me vaka e vakarota ko Mosese, me i vakadinadina vei ira na tamata.” 15Ia sa qai kuruvaki vakalevu sara kina na kena i rogorogo, ka ra lewe vuqa sara era soqo vata vua me ra vakarogoci koya, ka vakabulai tale ga mai na kedra mate. 16Sa dau lako ko koya ki na vanua lala, ka masu kina. 17E na dua na siga ni a vakatavuvuli tiko ko Jisu, era a dabe tale tiko ga kina e so na Farisi kei na qasenivuli ni lawa, ka ra cavutu mai na veikoro kece mai Kalili kei Jutia kei Jerusalemi. A sa tu vua na kaukauwa ni Turaga me veivakabulai kina. 18E ratou sa qai lako yani e so na tamata, ka ratou colata tiko yani e na i mocemoce e dua na tamata tauvi paralasi. E ratou a saga me ratou kauti koya sara ki loma, ka vakadavora e na mata i Jisu. 19Ia ni ratou sa sega ni kunea rawa e dua na sala ki loma e na vukudra na lewe vuqa, e ratou sa qai cabe ki na dela ni vale. Ia ni ratou sa kilica laivi e so na vatu buli ka caka tu kina na dela ni vale, e ratou sa qai tukuca sobu na tauvimate e na nona i mocemoce ka tauca e na mata i Jisu. 20Ni sa raica na nodratou vakabauta ko Jisu, sa qai kaya, “Na wekaqu, sa bokoci na nomu i valavala ca.” 21Era a tekivu vaqaqa e lomadra ko ira na daunilawa kei ira na Farisi ka ra kaya, ʻO cei e mai vosa vakacacataka tiko oqo na Kalou? E sega tale ni dua e rawa ni bokoca na i valavala ca, na Kalou duadua ga!” 22Ia ni sa kila ko Jisu na nodra vakanananu, sa qai sauma, ka kaya vei ira, “Na cava ko ni vaqaqa tiko kina e lomamuni na ka oqo? 23E vei e rawarawa cake, me kainaki, ʻSa bokoci na nomu i valavala ca,ʼ se me tukuni, ʻTu cake, ka lakoʼ? 24Ia mo ni kila rawa kina ni sa tu na kaukauwa vua na Luve ni Tamata e vuravura me bokoca na i valavala ca.” Sa qai kaya ko koya vua e tauvi paralasi, “Au sa kaya vei iko, tucake taura na nomu i mocemoce, ka lako ki nomudou.” 25E a tucake sara ko koya e matadra, ka taura na ka e a davo koto kina, ka lako sara ki na nona vale, ka vakalagilagia tiko na Kalou. 26Era sa qoroqoro kece ga, ka ra vakalagilagia na Kalou; ka sa curumi ira tale ga na rere ka ra kaya, “Sa veivakurabuitaki dina na ka eda raica edaidai!” 27Ni oti koya sa lako sara ko Jisu ka kunea e dua na daukumuni i vakacavacava, na yacana ko Livai. A dabe toka ko koya e na vale ni kumuni i vakacavacava, ka sa kaya vua ko Jisu, “Muri au mai!” 28Sa qai biuta sara na ka kece ga ko koya, ka cavutu ka muri koya. 29Sa qai cakava e dua na magiti levu ko Livai e na nona vale, ka ra lewe vuqa na daukumuni i vakacavacava kei ira tale e so era tiko kina me ra kana. 30Ia era sa qai vosa kudrukudrutaki iratou na tisaipeli ko ira na Farisi kei ira na nodra daunilawa, ka ra kaya, “A cava ko dou kana ka gunu vata kina kei ira na daukumuni i vakacavacava kei ira na tamata i valavala ca?” 31Sa qai sauma ko Jisu ka kaya vei ira, “E sega ni yaga na vuniwai vei ira na bula vinaka, vei ira ga na tauvimate; 32au sega ni lako mai me'u kacivi ira na yalododonu me ra veivutuni, ko ira ga na i valavala ca, me ra veivutuni.” 33Era sa qai kaya vei Jisu e so na tamata, “Era dau lolo ka masu vakavuqa ko ira na tisaipeli i Joni, kei na nodra tisaipeli tale ga na Farisi, ia na nomuni e ratou dau kana ga ka gunu .” 34Sa qai kaya ko Jisu vei ira, “E rawa li mo dou lewa me ra lolo na weka ni tagane vou e na gauna e tiko voli kina kei ira na tagane vou? 35Ia e na yaco mai na gauna e na kau tani kina mai vei ira na tagane vou, era na qai lolo e na gauna koya.” 36Sa qai tukuna tale vei ira e dua na vosa vakatautauvata: “E sega ni dua e dresuka mai e dua na tikina mai na i sulu vou me mai botana kina e dua na i sulu madra; ke caka vaka kina, e na kadresu wale ga na ka vou, ka na sega ni rau sota na tikina vou kei na ka makawa. 37E sega tale ga ni dua me vakataloca na waini vou, ki na tavaya kuli ni manumanu madra; ke kitaka vaka kina, e na vakacabotetaka na tavaya na waini vou, ka na tasova na waini, ka na vakacacani tale ga na tavaya. 38Ia sa dodonu ga me vakataloci na waini vou ki na tavaya vou. 39E sega ni dua na tamata me sa gunuva oti na waini makawa me qai vinakata tale na waini vou; ni na kaya ko koya, ʻE daumaka cake ga na ka makawa.”


text: 1E na gauna ko ya sa qai lako ko Jisu e na loma ni veiloga ni sila e na dua na Siga ni Vakacecegu. E ratou sa viakana na tisaipeli, ka vakatekivu doloka na veisola ni sila, ka kania. 2Ni ra sa raica ko ira na Farisi era sa qai kaya vua, “Raica, e ratou cakava tiko na nomu tisaipeli na ka e sega ni tara me caka e na Siga ni Vakacecegu ” 3Ia sa qai kaya vei ira ko koya, “Dou sa sega beka ni wilika na ka e a cakava ko Tevita ni sa via kana ko koya kei iratou ka tiko vata kaya. 4E a curu ki na vale ni Kalou ka kania na veibuli madrai tabu, na ka e sega ni vakatarai vei koya me kania, se vei ira ka tiko vata kaya, ia vei ira duadua ga na bete? 5Se dou sa sega beka ni wilika e na Lawa na nodra a vakacacana na Siga ni Vakacecegu ko ra na bete e Valenisoro e na Siga ni Vakacecegu ka ra sega ni ca kina. 6Au sa kaya vei kemudou sa tu e ke e dua sa uasivi vakalevu mai na Valenisoro. 7Ia, kevaka dou sa kila na i balebale ni vosa oqo, ʻAu vinakata ga na lewa loloma ka sega na i soro' ke dou a sega ni vakacacani ira na tawa cala. 8Ni sa Turaga ni Siga ni Vakacecegu na Luve ni Tamata .” 9Sa qai lako tani mai kea ko Jisu ka curu ki na nodra valenilotu. 10E tiko kina e dua na tamata ka mate tu e dua na ligana. Era sa qai tarogi koya, ka kaya, “E tara li me caka na veivakabulai e na Siga ni Vakacecegu?” Era kaya ko ya me rawa ni ra beitaki koya kina. 11Sa qai kaya vei ira ko Jisu, “O cei vei kemudou sa dua na nona sipi, ka mani lutu ki na dua na davuke e na Siga ni Vakacecegu, e na sega li ni la'ki taura ka vueta mai? 12Sa qai wacava li na uasivi cake ni tamata mai na sipi! Sa i koya oqo e tara kina me caka na ka vinaka e na Siga ni Vakacecegu” 13Sa qai kaya vua na tamata ko ya, “Dodoka mai na ligamu.” Sa qai dodoka yani, ka mani vakabulai me vaka na ligana kadua. 14Era sa qai curu ki tautuba na Farisi ka la'ki bosei koya me ra vakamatea. 15Ni sa kila ko Jisu, sa lako tani sara mai ke ya, ka ra muri koya na lewe vuqa, ka sa vakabulai Ira kece ga. 16Sa vakarota matua vei rra me ra kakua sara ni tukuni koya, 17me vakayacori sara kina na vosa ka vosataka ko Aisea na parofita, ka kaya, 18“Raica, na noqu tamata, o koya au sa digitaka, na noqu daulomani, sa vinakati koya dina na yaloqu. Au na solia vua na Yaloqu, ka na vunautaka na lewa dodonu vei ira na veimatanitu tani. 19E na sega ni veileti se kaila, ka na sega e dua e rogoca na domona e na veigaunisala. 20E na sega ni musuka na gasau sa bibivoro se bokoca na cina sa viavia boko, me yacova ni sa gumatua sara na lewa dodonu; 21ka ra na qai vakanuinui ki na yacana ko rra na veimatanitu tani ” 22E sa qai kau mai vua e dua e curuma tu e dua na tevoro, e mataboko, ka galu tale ga, ka mani vakabulai koya, ka sa qai vosa rawa kina na tamata galu, ka rai rawa tale ga. 23Era sa qoroqoro na lewe vuqa, ka kaya, “Sa i koya beka oqo na Luve i Tevita?” 24Ia, ni ra sa rogoca ko ira na Farisi, era sa qai kaya, “E vakasavi ira tiko na tevoro na tamata oqo e na kaukauwa duadua ga i Pielisepupi na nodra i liuliu na tevoro.” 25Ni sa kila na nodra vakasama ko Jisu, sa qai kaya vei ira, “Na matanitu e veisei tu vaka i koya e na dau rusa ga, kei na koro se vale ga e veisei tu vaka i koya e na sega ni tu dei. 26Ia kevaka e vakasavi Setani ko Setani, sa qai veisei vaka i koya; e na tu dei vaka e vei na nona matanitu? 27Ia, kevaka au dau vakasavi ira tani na tevoro e na kaukauwa i Pielisepupi, ia e na kaukauwa ga i cei era vakasavi ira tani kina ko ira na luvemudou. E na vuku ni ka oqo, era sa na qai nomudou turaganilewa ga kina. 28Ia kevaka ga au dau vakasavi ira tani na tevoro e na kaukauwa ni Yalo ni Kalou, sa qai yacovi kemudou dina mai na Matanitu ni Kalou. 29“Se e na curuma rawa vaka e vei e dua na vale ni tamata qaqa me kovea na nona i yaya, kevaka e sa sega mada ni vesuki koya na qaqa? E na qai kovea rawa kina na nona i yaya. 30“O koya e sega ni tovata kei au sa noqu meca, kei koya e sega ni kumuna vata kei au sa veibiuyaka. 31O koya oqo au sa kaya kina vei kemudou, e na bokoci rawa vei ira na tamata na i valavala ca kece ga kei na vosa vakacaca kece ga, ia e na sega ga ni bokoci rawa na vosa vakacacataka na Yalo Tabu. 32O koya e vosa vakacacataka na Luve ni Tamata e na bokoci rawa na nona i valavala ca, ia o koya e vosa vakacacataka na Yalo Tabu e na sega ni bokoci rawa na nona i valavala ca e na gauna oqo, se tawa mudu. 33“Dou lewa ga mai, se e kau vinaka ka vinaka tale ga kina na vuana, se e kau ca ka ca tale ga kina na vuana; ni sa dau kilai na kau e na vuana. 34Dou kawa ni gata! Dou sa vosataka rawa vakacava na ka vinaka ni dou tamata ca tu? Ni sa dau vosataka na gusuda na ka ga sa sinai tu kina na lomada. 35Sa dau kauta mai na ka vinaka na tamata vinaka mai na nona lololo vinaka, ka sa dau kauta mai na tamata ca e na veika ca mai na nona lololo ca. 36“Au sa kaya vei kemudou ni ra na tarogi na tamata e na siga ni lewa e na vuku ni vosa vakatani kece era sa cavuta; 37ni ko na vakadonui e na vuku ni nomu vosa, ko na cudruvi tale ga e na vuku ni nomu vosa ” 38Era sa qai vosa e so na Farisi ka kaya, “Na i Vakavuvuli, keimami via raica e dua na i vakatakilakila mai vei iko.” 39Sa qai sauma ko koya ka kaya vei ira, “Sa dau vakasaqara e dua na i vakatakilakila na i tabatamata ca ka dauyalewa, ia, e na sega ni soli kina e dua na i vakatakilakila, na i vakatakilakila ga i Jona na parofita. 40Me vaka ga ni a siga tolu ka bogi tolu ko Jona e na kete ni ika levu, e na siga tolu ka bogi tolu vaka tale ga kina na Luve ni Tamata e na loma ni qele. 41Era na tu cake e na veilewai na kai Ninive kei na i tabatamata oqo ka beitaka, ni ra a veivutuni e na vunau i Jona, ia, sa tu oqo e dua e levu cake vei Jona. 42E na tu cake mai na Radi ni Ceva e na veilewai kei na i tabatamata oqo ka beitaka, ni a lako mai ko koya mai na i yalayala sara kei vuravura me mai rogoca na vuku i Solomoni, ia, sa tu oqo e dua e levu cake vei Solomoni. 43“Ni sa takali mai vua na tamata na yalo velavela, sa na veilakoyaki voli e na vanua veitalasiga, me vaqara i vakavakacegu, ia ka sega ni kunea. 44Sa qai kaya, ʻAu na lesu tale ki na noqu vale ka'u a lako mai kina.' Sa qai kunea ni sa lala tu, ka samaki tu ka tuvani vinaka tu. 45Sa qai lako ko koya ka kauta mai e vitu tale na tevoro ca cake mai vua, ka ratou curu ka tiko kina; ka mani yaco e muri me ca cake sara na tamata ko ya mai na nona bula e liu. E na yaco vaka tale ga kina ki na i tabatamata ca oqo ” 46Ni sa vosa tiko ga ko Jisu vei ira na lewe vuqa, sa tu e tautuba na tinana kei iratou na tacina, ka ratou via vosa tiko vua. 47Sa qai kaya vua e dua, “Raica, e ratou tu e tautuba na tinamu kei iratou na tacimu, e ratou via vosa vei iko.” 48Ia, sa qai vosa vei koya ka tukutuku vua, ka kaya, “O cei na tinaqu, o cei na taciqu?” 49E sa qai dodoka na ligana vei ira na nona tisaipeli, ka kaya, “Raica na tinaqu kei ira na taciqu! 50O koya ga e cakava na loma i Tamaqu mai lomalagi, sa i koya oqo na taciqu, kei na ganequ kei na tinaqu ”


text: 1Sa qai kaya tale ga vei ira ko koya, “Au sa kaya vakaidina vei kemuni, ni ra tu e ke eso era na sega ni tovolea mada na mate, era sa na raica na yaco mai ni matanitu ni Kalou e na kaukauwa.” 2Ni sa oti e ono na siga, sa qai kauti iratou ko Pita kei Jemesa kei Joni ko Jisu, ka kauti iratou vakatikitiki ki na dua na ulunivanua. Ia ni ratou sa rai tu ga sa matalia mai ka tavuki na kena i rairai. 3Sa lumilumisa ka sekavula sara mai na nona i sulu me vaka na se ni ua e na cakau; a sa sega ni dua na dausavasava e vuravura me vakavulavulataka rawa e dua na i sulu me vaka koya. 4E rau sa qai rairai vei iratou ko Ilaija kei Mosese, ka rau sa veivosaki tiko kei Jisu. 5Sa qai kaya vei Jisu ko Pita, “Vakavuvuli, sa vinaka dina na nodatou tiko e ke; me keitou sa tara mada e tolu na vakatunuloa, e dua me nomuni, ka dua me nei Mosese, ka dua me nei Ilaija” 6A sega ni kila na cava me kaya ko Pita, ni ratou sa rui rere vakalevu. 7Sa qai vakarurugi iratou e dua na o, ka sa rogo mai kina e dua na vosa, ka vaka, “Oqo na noqu Gone ni Toko; dou vakarorogo vua.” 8E ratou sa qai veiraiyaki vakasauri, ka ratou sa sega ni raica e dua tale me tiko vata kei iratou, ko Jisu duadua ga. 9Ia ni ratou sa siro sobu tiko mai na ulunivanua, sa qai vakaroti iratou ko Jisu, ka kaya, “Dou kakua ni tukuna vua e dua na veika dou sa raica, me yacova ni sa tu cake tale mai na mate na Luve ni Tamata” 10E ratou sa mani katona lo voli ga na nona vosa, ka veitarotarogitaka vakai iratou se cava na i balebale ni tu cake tale mai na mate. 11E ratou sa qai tarogi koya, ka kaya, “Na cava era kaya tiko kina na daunilawa ni dodonu me liu taumada mai ko Ilaija?” 12Sa qai kaya ko koya vei iratou, “Sa liu taumada dina mai ko Ilaija me vakavinakataka tale na veika kece ga; ia, e qai volai ga vaka cava e na vukuna na Luve ni Tamata, ni dodonu me sota kaya na veika rarawa e vuqa ka me na vakalialiai tale ga? 13Ia au sa tukuna vei kemudou, sa lako oti mai ko Ilaija, ka ra sa cakava vua na tamata na ka ga era vinakata, me vaka ga na ka sa volai tu e na vukuna.” 14Ia ni ratou sa yaco yani vei iratou na tisaipeli tale eso, e ratou sa qai raici ira na lewe vuqa ka ra tu wavoliti iratou, kei ira na daunilawa era veileti tiko kei iratou. 15Era a kurabui sara na lewe vuqa ni ra sa raici Jisu, ka cici yani vua ka veitavaki kaya. 16Sa qai tarogi ira ko koya, ka kaya, “A cava ko ni veiletitaka tiko kei iratou oqo?” 17Sa qai sauma mai vua e dua mai vei ira na lewe vuqa, ka kaya, “Na i Vakavuvuli, au a kauta mai na luvequ tagane vei kemuni ni curumi koya tiko e dua na yalo velavela, ka galu tu. 18E na gauna kece e curumi koya kina, e dau bitalaki koya ki ra; ka vuso na gusuna ka vakasequruquru bati, ka mai wadokau tu yani. Au sa kerei iratou oti na nomuni tisaipeli me ratou vakasava tani, ka ratou sega ni rawata” 19Sa qai vosa kina vei iratou ko koya, ka kaya, “A i tabatamata tawa vakabauta! Me vakacava soti na dede ni noqu tiko voli kei kemudou? Me cava soti na dede ni noqu vosoti kemudou tiko? Kauti koya mai vei au!” 20Era sa mani kauta mai na gonetagane ki vua. Ni sa raici Jisu na yalo, sa bitabitalaki koya sara na gonetagane, ka bale kina ki na qele, ka mai vakatoqiqi yani, ka sa tuburi vuso na gusuna. 21Sa qai tarogi tamana ko Jisu, ka kaya, “A cava na dede ni gauna sa yacovi koya tiko kina na ka oqo?” Sa qai kaya ko koya, “E tekivu sara ni a sa gone lailai. 22Sa dau biuti koya wasoma ki na buka, ki na wai tale ga, me vakamatei koya kina; ia kevaka ko ni rawata kina e dua na ka, mo ni lomani keirau ka vukei keirau.” 23Sa kaya vua ko Jisu, “Io, kevaka ko ni rawata. Ni sa rawa na ka kece ga vei koya sa vakabauta.” 24Sa qai tabalaka cake vakasauri na domona na tama ni gone, ka kaya, “Au sa vakabauta; ni vukei au mada e na lailai ni noqu vakabauta!” 25Ni sa raica ko Jisu ni ra sa tabili yani vua na lewe vuqa, sa qai vakarota na yalo velavela ka kaya vua, “O iko na yalo galu ka didivara, au sa vakaroti iko mo lako tani mai vua, ka kakua sara ni curumi koya tale!” 26Ia ni sa qoqolou ka bitabitalaki koya oti vakaca, sa qai biuti koya na yalo ka sa mai vaka koto yani na i rairai ni dua na tamata mate na gonetagane; ka ra kaya kina e lewe vuqa sara vei ira ni sa mate. 27Sa qai taura na ligana ko Jisu, ka tuberi koya cake, ka sa tu cake sara. 28Ia ni sa curu ki na vale ko Jisu, e ratou sa qai tarogi koya vuni ga na nona tisaipeli, ka kaya, “A cava keitou a sega ni vakasava tani rawa kina na yalo velavela?” 29Sa qai kaya vei iratou ko Jisu, “E sega ni dau vakasavi tani rawa e na dua tale na ka na kena mataqali koya, e na masu duadua ga.” 30E ratou sa qai biuta na vanua koya ka lakova na loma ni vanua ko Kalili. E vinakata ko Jisu me kakua ni dua e kila; 31ka ni a vakatavulici rratou fiko na nona tisaipeli, ka kaya, “E na soli yani na Luve ni Tamata ki na ligadra na tamata, ka ra na vakamatea; ia ni sa mate, e na qai tu cake tale ni sa oti e tolu na siga” 32Ia e ratou a sega ga ni kila na i balebale ni vosa koya, ka ratou rere ni tarogi koya kina. 33E ratou sa mani yaco sara ki Kapenaumi. Ia ni ratou sa curu ki vale sa qai tarogi rratou ko Jisu, ka kaya, “A cava dou a veivosakitaka trko mai gaunisala?” 34Ia e ratou a galu ga, ni ratou a veivosakitaka tiko mai gaunisala se ko cei e levu duadua vei Iratou. 35Sa qai dabe ko Jisu ka kacivi iratou na lewe tinikarua, ka kaya vei rratou, “Kevaka e dua e via liu, me kauti koya sobu sara ki ra, ka me nodra dauveiqaravi na tamata kece ga.” 36Sa qai kauta mai e dua na gone lailai, ka vakaturi koya e matadratou; ia ni sa keveta, sa qai kaya vei iratou, 37“O koya sa taleitaka e dua na gone lailai vakaoqo e na yacaqu sa taleitaki au, kei koya sa taleitaki au, sa sega ni taleitaki au ga, sa taleitaki koya tale ga sa talai au mai” 38Sa qai kaya vei Jisu ko Joni, “Na i Vakavuvuli, keitou a raica e dua na tamata ni vakasavi tevoro tiko e na yacamuni, ka keitou mani tarovi koya, ka ni sega ni dua vei kedatou ko koya” 39Ia sa qai kaya ko Jisu, “Dou kakua ni tarovi koya; ni sega ni dua e cakava rawa e dua na cakacaka mana e na yacaqu me na qai vosacataki au tale. 40Ni sa noda i to ko koya e sega ni noda meca. 41Ni'u sa kaya vakaidina vei kemudou, o ira yadua e na solia vei kemudou e dua na bilo wai mo dou gunuva, ni dou sa i tokani i Karisito, e na sega ni yali vei ira na kedra i sau. 42“Na tamata yadua ga e vakavuna me cala e dua vei ira na lalai oqo ka ra sa vakabauti au, e na vinaka cake vua ke vakarubeci e domona e dua na vatu i qaqi levu, ka qai biu ki na loma ni wasaliwa. 43Kevaka e vakacalai iko tiko na ligamu, muduka laivi; e vinaka cake mo curu ki na bula ka liga dua ga, ka ca me tiko ruarua na ligamu ko qai lako ki eli, ki na buka e sega ni bokoci rawa, 44kei na vanua e sega ni mate kina na kedra ulo, ka sega ni bokoci kina na buka waqa.] 45Se kevaka e vakacalai iko tiko na yavamu, munduka laivi; e vinaka cake mo curu ki na bula ka yava dua ga, ka ca me tiko ruarua na yavamu ko qai biu ki eli, [ 46na vanua e sega ni mate kina na kedra ulo, ka sega ni bokoci kina na buka waqa.] 47Se kevaka e vakacalai iko tiko na matamu, vecuka tani; e vinaka cake mo curu mata dua ki na matanitu ni Kalou, ka ca me tiko ruarua na matamu ko qai biu ki eli, 48na vanua e na sega ni mate kina na kedra ulo, ka sega ni bokoci kina na buka waqa. 49“Ni na vakasavasavataki na tamata yadua e na buka waqa me vaka sa vakasavasavataki na i soro e na masima. 50“E ka vinaka na masima, ia ke sa seyavu na kena tuituina, dou na vakatuituinataka tale e na cava? Mo dou tuituina tiko ga, ka veiyaloni tiko vakai kemudou”


text: 1Mo kila tale ga ni na yaco e so na veigauna dredre e na veisiga mai muri. 2E ra na dau lomani ira vaka i Ira na tamata ka ra na dauvosa veivakacacataki; e ra na sega ni dokai ira na nodra i tubutubu, ka sega ni dau via vakavinavinaka, e ra na sega ni lotu, 3ka sega ni tovo vakatamata, e ra na i tovo kaukauwa, dauveibeitaki vakailasu, ka i tovo ca ka butobuto. E ra na cata na ka kece ga e vinaka. 4E ra na sega ni vakabauti, e ra na sega ni ririko ni ra cakava e dua na ka, ka ra na dokai ira ga vakai ira. E ra na lomana vakalevu cake na marau ka lomana vakalailai na Kalou. 5E ra sa vakayacora me ka vakarairai ga na nodra lotu ka sega ni ka mai na yalodra dina. Kakua ni dau veitokani kei ira na tamata vaka koya. 6E so vei ira era sa dau lako ki na veivale ka rawai ira na yalewa era sa bikai tu e na nodra i valavala ca e liu ka kau vakatani e na gagadre ca e vuqa. 7E ra sa dau saga na yalewa oqo me ra bau vuli, ia era sa sega ni kila rawa e dua na ka dina. 8Me vaka na nodrau saqati Mosese ko Jani kei Jabari, era sa saqata vaka kina na ka dina na tamata oqo. Sa tauvimate na nodra vakasama ka sega ni vakadonui na nodra vakabauta. 9E na sega ni balavu sara na nodra toso, baleta ni ra raica na tamata kece na nodra lecaika. Sa i koya ko ya na ka e a yaco vei Jani kei Jabari. 10Ia ko a sa muria na noqu i vakavuvuli, na noqu i tovo, na noqu i naki^ Ko ^a kiia kece na noqu vakabauta, noqu a vosota na 11noqu vakararawataki kei na noqu sota kaya na veika dredre ma vaka au a sota kaya mai Anitioki, Ikoniona kei Lisitira. Io na veivakararawataki dina, ia sa vakabulai au na Turaga mai na veika kece oqori. 12Ko ira yadua era vinakata me ra bula e na bula va-Karisito era na vakacacani; 13ia ko ira na tamata ca kei ira na dauveitemaki era sa na qai ca matua sara. Era na vakacalai ira e so ka vakacalai ira vakai ira tale ga. 14Ia ko iko mo tu dei e na veika dina ko sa vakavulici kina, ka vakadinata baleta ni ko sa kilai ira sa vakatavulici iko. 15Ni ko sa kila na i Vola Tabu mai na gauna ko a gone kina sa vakavukui iko na ka oqo me nomu rawa kina na bula ni ko sa vakabauti Karisito Jisu. 16Ni sa ceguva na i vola Tabu kece ga na Kalou ka sa yaga me i vakavuvuli, me veivunauci, me veivakadodonutaki ka me veituberi e na ka dodonu. 17Me rawa kina vua na tamata ni Kalou me cakava na veicakacaka vinaka kece ni sa vakarautaki oti.


text: 1O koya yadua sa vakabauta ni sa Karisito ko Jisu sa luve ni Kalou, ia ko koya yadua sa lomana e dua na tama, sa lomana tale ga na luvena. 2Eda sa kila e na ka oqo ni da sa lomani ira na luve ni Kalou: koya ni da sa lomana na Kalou ka muria na nona i vakaro. 3Ni sa i koya oqo na lomana na Kalou: me da muria na nona i vakaro; a sa sega ni colacola bibi na nona i vakaro. 4Sa rawai vuravura ko ira yadua sa luve ni Kalou; ia sa i koya oqo na qaqa eda sa rawai vuravura kina: a noda vakabauta. 5Ko cei beka sa rawai vuravura? Ko koya ga sa vakabauta ni sa Luve ni Kalou ko Jisu. 6Sa i koya oqo ka a lako mai e na wai kei na dra: ko Jisu Karisito; e sega ni wai wale ga, ia e na wai kei na dra tale ga, ka sa kena i vakadinadina na Yalo Tabu, ni sa vu ni dina na Yalo Tabu. 7E ratou lewe tolu na i vakadinadina, 8na Yalo Tabu, na wai kei na dra; ka sa duavata na nodratou i tukutuku ko iratou oqo. 9Kevaka eda sa vakabauta na nodra i vakadinadina na tamata, sa uasivi cake na i vakadinadina ni Kalou; ni sa i koya oqo na i vakadinadina ni Kalou sa vakadinadinataka kina na Luvena. 10Ko koya sa vakabauta na Luve ni Kalou sa tiko e lomana na i vakadinadina. Ko koya e sega ni vakadinata na Kalou sa vakalasui koya ga, ka ni sa sega ni vakadinata na i vakadinadina ni Kalou me baleta na Luvena. 11Ia sa i koya oqo na i vakadinadina: sa solia vei keda na Kalou na bula tawa mudu, ka sa tiko na bula oqo vua na Luvena. 12Ko koya sa tu vua na Luvena, sa tu vua na bula; ko koya sa sega ni tu vua na Luve ni Kalou, sa sega ni tu vua na bula. 13Au vola yani na veika oqo vei kemuni ko ni sa vakabauta na yaca ni Luve ni Kalou, mo ni kila kina ni sa nomuni na bula tawa mudu. 14Ka sa i koya oqo eda sa nuidei kina e na mata ni Kalou: koya ni da kila ni na rogoci keda ko koya kevaka eda kerea e dua na ka me vaka na lomana. 15Ia kevaka eda kila ni sa dau rogoci keda ko koya e na veika kece ga eda kerea, eda sa kila tale ga kina ni na solia vei keda na veika eda kerea vua. 16Kevaka e dua na tamata e raica na wekana ni cala e na dua na i valavala ca e sega ni yaco kina na mate, sa dodonu me masulaka, ka na qai solia vua na bula na Kalou. Oqo e na vukudra e sega ni yaco ki na mate na nodra i valavala ca. Ia sa tu na i valavala ca sa yaco kina na mate. Au sega ni kaya me musulaki koya. 17Sa i valavala ca na i valavala tawa dodonu kece ga, ia sa tu na i valavala ca sa sega ni yaco kina na mate. 18Eda kila ni sa sega ni dau ia tiko ga na i valavala ca ko koya sa luve ni Kalou, ni sa maroroi koya na Luve ni Kalou, ka sa sega ni tarai koya na Vunica. 19Eda kila ni da sa nona na Kalou, veitalia ga ni sa tu na vuravura taucoko e na kaukauwa ni Vunica. 20Eda kila ni sa lako mai na Luve ni Kalou ka sa solia vei keda na kila ka vakayalo me da kila rawa kina na Kalou dina. Sa tu na noda bula vua na Kalou dina, vua na Luvena ko Jisu Karisito. Sa i koya oqo na Kalou dina kei na bula tawa mudu. 21Kemuni na luvequ lomani, ni taqomaki kemuni mai na veikalou lasu!


text: 1A cava tale beka me da qai kaya? Me da ia tiko ga na i valavala ca me tubu vakalevu kina na loloma soli wale ni Kalou? 2E sega sara! E na rawa vakacava vei keda e da sa mate tu ki ua i valavala ca me da sa kitaka tiko ga na i valavala ca? 3Ko ni sega beka ni kila ni ko i keda kece e da sa papitaisotaki vei Jisu Karisito e da sa papitaisotaki me da duavata kei koya e na nona mate? 4O koya gona oya e na noda papitaiso eda sa bulu vata kaya ka vakaivotavota vata kaya e na nona mate, ka me vaka ni a sa vakaturi cake mai na mate na Karisito e na kaukauwa levu nei Tamana, me da sa bula vaka tale ga kina ko i keda e na dua na bula vou. 5Ka ni kevaka e da sa duavata kaya e na mate e a mate kina, e da na duavata tale ga e na tucake tale me vaka na nona tucake tale. 6Ni da sa kila na ka oqo: na noda i tovo ni bula makawa sa vakamatei vata kei Karisito e na nona kauveilatai, me vakarusai kina na bula ni valavala ca, ka me da kakua tale ni bobula tiko ki na i valavala ca. 7Ka ni sa mate e dua na tamata sa sereki mai na kaukauwa ni valavala ca. 8Kevaka e da sa mate vata kei Karisito e da vakabauta ni da na bula vata kaya tale ga. 9Ni da sa kila ni a sa vakaturi cake tale mai na mate na Karisito ka sa na sega tale ni mate rawa, ka ni sa sega tale ni rawai koya rawa na kaukauwa ni mate. 10O koya gona koya e na vuku ni nona mate sa sega tale kina ni kaukauwa vua na i valavala ca; ia oqo ni sa bula, sa bula vata tiko kei na Kalou. 11Me vaka tale ga koya na nomuni vakasamataki kemuni, mo ni sa okati kemuni sara mo ni sa mate ki na i valavala ca ka bula vua na Kalou e na nomuni tu vata kei Karisito Jisu! 12Me sa kakua tale ni vakatulewa tiko e yagomuni na i valavala ca, mo ni kua ni muria tiko kina na gagadre ca ni yagomuni. 13Ni kua tale ga ni solia e dua na tiki ni yagomuni ki na i valavala ca, me caka kina na ka ca. Ia mo ni soli kemuni ga vua na Kalou me vaka na tamata sa kau mai na mate ki na bula, ka mo ni solia na nomuni bula taucoko vua na Kalou me caka kina na veika vinaka. 14Ni sa sega ni dodonu me lewai kemuni tale na i valavala ca, ni ko ni sa sega ni tiko e na ruku ni Lawa i Mosese, ia e na ruku ga ni loloma soli wale ni Kalou. 15Ia sa na qai vakaevei? Me da sa i valavala ca tiko beka ga ni da sa sega ni tiko e na ruku ni Lawa, ka da sa tiko ga e na ruku ni loloma soli wale ni Kalou? E sega sara! 16Ko ni sega li ni kila ni kevaka ko ni sa soli kemuni mo ni vakarorogo vua e dua na tamata, ko ni sa yaco mo ni nona bobula na tamata oya? O koya gona oya kevaka ko ni sa soli kemuni ki na i valavala ca sa na kena i tinitini na mate, ia kevaka ko ni sa soli kemuni vua na Kalou sa na vakadonui kemuni ko koya. 17Ia me vakavinavinakataki mada ga na Kalou! Ka ni ko ni a bobula tu e liu ki na i valavala ca; ia e na dua na gauna sa qai yaco mo ni muria e na yalomuni taucoko na i vakarau ni vakavuvuli ko ni sa vakatavulici kina. 18Ko ni sa sereki mai na kaukauwa ni valavala ca, ka sa yaco mo ni bobula ki na i valavala dodonu. 19Au vosa tiko oqo e na vosa ga e da dau vakayagataka e na veisiga e na vuku ni malumalumu vakatamata e sa tiko vei kemuni. Me vaka ga ko ni a dau solia na veitikimuni taucoko me ra bobula ki na veika dukadukali ka ca me caka kina na veinaki ca kece ga, mo ni sa solia taucoko vaka tale ga e na gauna oqo na veitikimuni taucoko me ra sa bobula ki na valavala dodonu me caka kina na veinaki savasava. 20E na gauna ko ni a sa bobula tu kina ki na i valavala ca ko ni a sega ni bobula tu ki na i valavala dodonu. 21Ia a veika vinaka cava sara mada ko ni sa rawata mai na nomuni cakava na veitovo ko ni sa mai maduataka tiko oqo? Na i tinitini ni veika kece ga koya na mate! 22Ia oqo ko ni sa qai sereki mai na kaukauwa ni valavala ca ka sa yaco mo ni nona bobula na Kalou; a kena yaga vei kemuni sa i koya na bula sa soli vakatabakidua vua na Kalou ka sa kena i tinitini na bula tawa mudu. 23Ni sa i sau ni valavala ca na mate, ia sa i solisoli wale ga ni Kalou na bula tawa mudu, e na vuku i Jisu Karisito na noda Turaga.


text: 1E na dua na Siga ni Vakacecegu, a la'ki kana e na vale ni dua na nodra i liuliu na Farisi ko Jisu, ka a vakaraici koya matua e so na tamata. 2E a qai lako yani vua e dua na tamata e tauvi koya tu na buketevatu. 3Sa qai vosa vei Ira na Farisi kei na daunilawa ko Jisu, ka kaya, “Sa tara li me caka na veivakabulai e na Siga ni Vakacecegu se sega?” 4Ia era a sega ni kaya rawa e dua na ka. Sa qai tauri koya ko Jisu ka vakabula ka kaya me lako. 5Sa qai kaya vei rra ko koya, “Ke dua vei kemuni e lutu ki na toyevu na luvena se na nona bulumakau e na Siga ni Vakacecegu, e na sega beka li ni la'ki vueta mai vakatotolo e na siga trko ga koya?” 6Era a sega ni sauma rawa na taro koya. 7Sa qai tukuna ko Jisu e dua na vosa vakatautauvata vei ira ka a sureti yani, ni sa raica na nodra digitaka ga na veitikina dokai; ka sa kaya vei ira, 8“Ni sa sureti iko e dua ki na dua na kana ni vakamau, kakua ni la'ki dabe e na dua na tikina dokai, de sa sureti tale ga e dua e cecere cake mai vei iko, 9ka na qai lako yani ko koya e a sureti kemudrau ka kaya vei iko, ʻVagalala mada me dabe e keri ko koya oqo,ʼ ko na qai madua ni ko sa na la'ki tiko e na tikina e ra sara. 10Ia ni ko sa sureti, la'ki tiko e na tikina e ra sara, me na qai lako mai ko koya ka sureti iko, ka na qai kaya vei iko, ʻNoqu i tokani, lako yani ki cake,ʼ ko na qai dokai e matadra kece ko ni tiko vata e na kana. 11O koya yadua e dau vakalevulevui koya e na vakalolovirataki, ia ko koya yadua e dau vakalolovirataki koya, e na vakalevulevui” 12Sa qai kaya tale ga ko Jisu vua na tamata ka a sureti koya, “Ni ko sa cakava e dua na magiti me i vakasigalevu se i vakayakavi, kakua ni sureti ira na nomu i tokani, se na tuakamu, se na tacimu, se ko ira na wekamu, se ko ira na kai nomu vutuniyau, de ra na sureti iko tale e muri me kena i dole, ka sa na saumi lesu kina vei iko. 13Ia ni ko sa caka magiti, sureti ira na dravudravua, na lokiloki, na gera, na mataboko; 14ko na qai kalougata kina, ka ni ra na sega ni dolea rawa vei iko. E na qai dolei vei iko ni ra sa tu cake tale mai na mate na yalododonu” 15Ia ni sa rogoca na ka oqo e dua vei ira ka ra kana vata tiko kei Jisu sa qai kaya vua, “Sa kalougata ko koya e na kana e na kanavata ka na caka e na matanitu ni Kalou!” 16Ia e a qai kaya vua ko koya, “E a cakava e dua na magiti levu ni kanavata e dua na tamata, ka sureti ira kina e lewe vuqa. 17Ia ni sa yaco na gauna me caka kina na vakayakavi, sa qai talai ira na nona tamata me ra tukuna vei ira ka sureti tu, ʻMo ni lako mai, ni sa vakarau oti tu na veika kece!' 18Ia era sa qai vakaiulubale kece. E a kaya na i matai ni tamata ki vua, ʻAu sa volia e dua na tiki ni vanua, ka sa dodonu me'u la'ki raica mada; au sa kerea mo vosota ni'u na sega ni lako yani!' 19E dua tale e kaya, ʻAu sa volia e tini na bulumakau, ka'u sa lako tiko me'u la'ki vakatovolei ira. Au kerea me'u vosoti kina.ʼ 20E dua tale e kaya, ʻAu sa qai vakamau wale ga oqo, sa i koya sa na sega kina ni rawa ni'u lako yani.ʼ 21“Sa qai lako na tamata koya ka tukuna na veika koya vua na nona turaga. A sa cudru vakalevu na i taukei ni vale, ka kaya vua na nona tamata, ʻLako vakatotolo ki na veigaunisala kei na veisaqata ni koro ka kauti ira mai na dravudravua, kei ira na gera, kei ira na mataboko, kei ira na lokiloki.ʼ 22Oti koya sa qai mai kaya tale na tamata koya, ʻSa vakayacori oti saka na nomuni lewa, ka sa vo ga na vale.ʼ 23Sa qai kaya vua na tamata koya na nona turaga, ʻLako ki na veigaunisala lelevu kei na veisala lalai, ka cikevi ira na tamata me ra lako mai, me sinai sara na noqu vale. 24Ni'u sa kaya vei kemudou, e na sega sara ni dua vei ira na sureti me na kania e dua na ka e na noqu i vakayakavi oqo!ʼ “ 25Era a salavata tiko kei Jisu e lewe vuqa sara, ka a vuki ko koya ka kaya vei ira, 26“Kevaka e lako mai vei au e dua na tamata ka sega ni uasivi cake na nona lomani au mai na nona lomani tamana, kei tinana, kei na watina, kei iratou na luvena, kei iratou na tuakana kei na tacina, kei iratou na ganena, io kei na nona bula sara tale ga ko koya, e na sega ni rawa me noqu tisaipeli. 27O koya tale ga e sega ni colata na nona kauveilatai ka muri au, e na sega ni rawa me noqu tisaipeli. 28“Se ko cei vei kemuni e via tara e dua na vale cecere, me na sega ni tiko sobu mada e liu ka cakacakataka na kena i sau, se na rauta na ka e tu vua me vakaotia kina se sega? 29De lakolako e na qai cakava rawa wale ga na kena yavu ka sa oti na i lavo. Era na qai vakalialiai koya ko ira kece ga ka raica, 30ka ra kaya, ʻE a tekivu tara vale na tamata oqo, ia sa sega ni rawa ni vakaotia.ʼ 31“Se ko cei na tui e la'ki vala kaya e dua tale na tui, me na sega ni tiko sobu mada e liu ka vakasamataka, se sa na rawa vua kei na nona lewe tini na udolu, me ra vala kaya na nona meca kei na nona ruasagavulu na udolu se sega? 32Ia kevaka e sega, e na tala ko koya e dua na mata ni sa yawa sara yani ko koya ka dua, me vakamasuta me rau veisaututaki. 33O koya gona e na sega kina ni rawa me noqu tisaipeli e dua vei kemuni kevaka e sega ni biuta tani na veika kece e tu vua. 34“E ka vinaka na masima, ia kevaka sa seyavu mai na masima e na kena tuituina, e na qai vakatuituinataki tale e na cava? 35Sa na qai tawa yaga ki na vanua se ki na i vakabulabula ni qele; ka ra sa na biuta tani ga na tamata. O koya e vakadaligana me rogo kina, me rogoca sara.”


text: 1Oqo na i vola i Paula e dua na i apositolo i Karisito Jisu me vaka na lewa ni Kalou.Ki vei ira na tamata lotu mai Efeso, e ra sa yalodina tiko vei Karisito Jisu. 2Me nomuni na loloma kei na vakacegu mai vua na Kalou ko Tamada kei na Turaga ko Jisu Karisito. 3Me vakavinavinakataki na Kalou na Tama ni noda Turaga ko Jisu Karisito, o koya ka sa vakalougatataki keda e na ka ni veivakalougatataki vakayalo kece ga, mai na veiyasana vakalomalagi e na vuku i Karisito. 4Ni sa bera ni tauyavutaki ko vuravura, sa digitaki keda tu na Kalou me da nona e na vuku i Karisito, me da savasava ka sega ni cala e matana. 5A sa lesi keda ko koya e na nona loloma me da vakabau me da luvena e na vuku i Jisu, me vaka na i naki ni lomana. 6Me da vakacaucautaka kina na Kalou e na uasivi ni nona loloma, sa solia wale vei keda e na vukuna na Luvena lomani. 7Ni da sa sereki e na vuku ni nona mate ka sa bokoci na noda i valavala ca me vaka na levu ni nona loloma, 8sa sovaraka vakayauyau mai vei keda. 9Ni sa vakatakila mai vei keda na Kalou na nona i naki vuni, na nona i naki vinaka sa vakarautaka me cakava na Karisito. 10Na i naki ni Kalou, sa i koya e na vakataucokotaka e na gauna sa lokuca, me vakaduavatataka na veika kece ga mai lomalagi kei na veika e vuravura vei Karisito. 11Ni sa caka na ka kece ga me vaka na i naki kei na lewa ni Kalou; ka sa digitaki kemuni na Kalou mo ni nona tamata e na vuku i Karisito me vaka na nona i naki sa nakita mai na i vakatekivu. 12O koya gona vei keda eda sa vakanuinui taumada vei Karisito meda vakacaucautaka na lagilagi ni Kalou. 13Vei kemuni tale ga sa rogoca oti na i tukutuku dina; na i Tukutuku Vinaka ni nomuni vakabulai, ka vakabauti Karisito, ko ni sa vakatakilakilataki kina e na Yalo Tabu sa yalataki. 14Ni sa i koya na Yalo Tabu sa na i vakadei taumada ni votavota eda sa na taukena e muri me yacova ni da sa taukena kece sara, me vakacaucautaki kina na lagilagi ni Kalou. 15E na vuku ni ka oqo, e na gauna ga au rogoca kina na nomuni vakabauta na Turaga ko Jisu kei na nomuni loloma vei ira na tamata lotu, 16au sa sega ni mudu ni vakavinavinaka tiko vua na Kalou e na vukumuni. Au sa dau nanumi kemuni tikoga e na noqu masu 17vua na Kalou ni noda Turaga ko Jisu Karisito, na Tamada lagilagi me solia vei kemuni na Yalo ni Kalou, mo ni kilai koya kina. 18Me vakararamataki tale ga na yalomuni, mo ni kila kina na ka sa nuitaki ka sa kacivi kemuni kina ko koya, na nona veivakalougatataki lagilagi me baleti ira na nona tamata. 19Kei na kena levu ni nona kaukauwa sa cakacaka tiko vei keda eda vakabauta, me vaka na cakacaka ni nona kaukauwa 20sa vakayagataka e na nona vakaturi Karisito cake tale mai na mate, ka vakatikori koya e na ligana i matau e na veiyasana vakalomalagi. 21Sa cecere cake kina ko Karisito vei ira kece ga sa liu, kei ira sa nodra na lewa, kei ira era sa kaukauwa ka qaqa, ka sa cecere cake mai na veiyaca sa dau cavuti e na gauna oqo kei na veigauna e muri. 22A sa vakamalumalumutaka na veika kece ga na Kalou me ra tu e na ruku ni yava i Karisito, ka lesi koya me lewa na veika kece ga ka ulu ni soqosoqo lewe ni lotu, 23sa i koya na yagona, na i vakataucoko kei koya sa vakataucokotaka na ka kece ga e na veiyasana kece ga.


text: 1E na dua na siga e rau a lako cake ki na Valenisoro ko Pita kei Joni ni rauta na tolu e na yakavi, na gauna ni masumasu. 2E dau kau mai ki kea e na veisiga e dua na tamata, ka a se lokiloki sara ga mai na kete i tinana. E dau la'ki vakatikori e na matamata ni Valenisoro e vakatokai ko Lagilagi, me kere ka ni loloma vei ira era curu kina. 3Ni sa raici rau ko Pita kei Joni ko koya ni rau sa vakarau curu yani, sa mani kerekere sara vei rau. 4E rau sa qai vakaraici koya matua, ka sa qai kaya vua ko Pita, “Raici keirau mai!” 5A sa vakaraici rau ko koya ka namaka me na rawata mai vei rau e dua na ka. 6Ia sa qai kaya vua ko Pita, “E sega sara vei au na i lavo, ia au na solia vei iko na ka ga e tu vei au; e na yaca i Jisu Karisito na kai Nasareci, au sa vakaroti iko, mo tu cake ka lako!” 7Sa qai taura na ligana i matau ka tubera cake, ka sa vakaukauwataki sara mai na yavana kei na nona qurulasawa. 8Sa qai lade cake, tucake sara ka vakatekivu lako. Sa curu vata sara kei rau ki na Valenisoro; a sa lako voli ka ladelade, ka vakacaucautaka na Kalou. 9A ra sa raici koya ko ira na lewe vuqa ni sa veilakoyaki tiko ka vakacaucautaka tiko na Kalou. 10Era sa qai kila ni sa i koya ga koya ka dau kere ka ni loloma tiko e na Matamata ko Lagilagi mai na Valenisoro. A sa curumi ira na rere kei na qoroqoro e na vuku ni ka sa yaco vua. 11Ni sa sobeti rau tiko ga ko Pita kei Joni na tamata koya e na varada ka vakatokai na Varada i Solomoni era sa qoroqoro na tamata kece ga ka ra cici sara vei iratou. 12Ia ni sa raici ira ko Pita, sa qai kaya vei ira, “O i kemuni na Isireli, na cava ko ni kurabuitaka kina na ka oqo, se cava ko ni vakaraici keirau matua kina? Ko ni nanuma beka ni keirau cakava me lako rawa na tamata oqo e na neirau kaukauwa ga se e na neirau dodonu? 13Na Kalou i Eparaama, kei Aisake, kei Jekope, na nodra Kalou na noda qase, sa vakalagilagi Jisu na nona tamata Dauveiqaravi. O koya ko ni a solia yani, ka cakitaka e na mata i Pailato e na nona a sa lewa me sereki koya. 14A tamata yalo savasava ka dodonu ko koya, ia ko ni a qai cakitaki koya, ka kerea ga e dua na daulaba me soli vei kemuni. 15Ko ni a qai vakamatea na Vunibula, ia sa vakaturi koya cake tale mai na mate na Kalou, ka keitou sa kena i vakadinadina ko i keitou oqo. 16Sa i koya na yacana, ni sa vakabauti sa vakaukauwataki kina na tamata oqo, o koya ko ni sa raica ka kila. Io, sa i koya na nona vakabauti Jisu sa yaco kina me bula vinaka, me vaka ko ni sa rawa ni raica kece sara ga vaka i kemuni. 17“Ia oqo, kemuni na wekaqu, au kila ni veika ko ni a cakava ko i kemuni kei ira tale ga na nomu i liuliu, ko ni a cakava tu e na nomuni sega ni kila. 18Ia e a sa vakatakila tu e liu na Kalou e na gusudra kece ga na parofita ni na sota kaya na veika rarawa na nona Karisito; ka sa i koya sa mai vakayacora sara oqo ko koya. 19O koya gona, mo ni veivutuni ka saumaki mai vua na Kalou, me bokoci kina na nomu i valavala ca. Ke ko ni na cakava oya 20e na qai yaco mai na gauna ni veivakaukauwataki mai vua na Turaga; ka me talai Jisu mai, o koya na Mesaia sa digitaka oti tu ko koya me nomuni. 21Ia sa dodonu me na tiko mada ga mai lomalagi ko koya me yacova na gauna sa na vakavoutaki kina na veika kece, me vaka e a sa vosa oti kina na Kalou e na gusudra na nona parofita yalo savasava e na gauna makawa sara. 22Ni a kaya ko Mosese, ʻE na vakatubura mai vei kemuni na Turaga na Kalou e dua na nomuni parofita, me vakataki au. Mo ni na vakarogoci koya e na ka kece ga e na tukuna vei kemuni. 23Na tamata ga e na sega ni vakarogoca na parofita koya, e na vakarusai sara mai na kedra maliwa na tamata ni Kalou.ʼ 24Ko ira kece tale ga ua parofita era sa vosa oti, mai vei Samuela kei ira era veitarataravi mai, era sa tukuna oti tu na gauna oqo. 25O i kemuni na luvedra na parofita, ka sa i kemuni ka a baleti kemuni na veiyalayalati ka a cakava na Kalou kei ira na nomuni qase, na kena ka a kaya kina vei Eparaama ko koya, ʻE na kalougata na veimataqali kece ga e vuravura e na vuku ni nomu kawa.ʼ 26O koya gona koya ni sa vakatura cake tale na Kalou na nona tamata Dauveiqaravi, sa talai koya taumada vei kemuni, me vakalougatataki kemuni e na nona vagolei kemuni yadudua tani mai na nomuni i valavala ca!”


text: 1O koya gona sa sega kina na nomu i ulubale, o iko na dauveivakalewai, veitalia ga se o cei o iko. Ni ko sa vakalewai ira na tani, ka cakava tale tiko ga na ka era dau vakayacora, ko sa vakavuna ga vaka i iko na nomu cudruvi. 2E da sa kila ni sa dodonu na Kalou e na nona cudruvi ira era sa vakayacora na ka oqo. 3Ko nanuma beka na wekaqu ni na cudruvi ira ga na tani era dauveivakalewai na Kalou ka na qai sega ko iko, e dina ga ni ko sa dau veivakalewai tale ga? 4Se ko sa rairai beca na yalovinaka ni Kalou, kei na nona yalololoma kei na nona dauvosota vakadede? Io o iko o sa kila vakavinaka sara ga ni sa yalovinaka dina na Kalou, ka ni sa nona i naki me tuberi iko mo yaco rawa kina mo veivutuni. 5Ia na kaukauwa kei na dredre ni yalomu ko sa binia tiko ga kina na nomu i totogi me bibi cake sara e na Siga sa na vakaraitaki mai kina na cudru kei na lewa dodonu ni Kalou. 6Ni na sauma na Kalou vua na tamata yadua na i sau ni nona i valavala. 7E so na tamata era sa ia tiko ga na i valavala vinaka, ka vakasaqara na lagilagi, na dokai kei na bula tawa mudu. Ia e na solia dina vei ira na Kalou na bula tawa mudu. 8E so era sa nanumi ira ga vakataki ira ka cata na ka e dodonu, me rawa ni ra cakava kina na ka ca. Ia e na sovaraka vei ira na nona cudru waqawaqa na Kalou. 9E na yaco na veika rarawa kei na yaluma vei ira na tamata i valavala ca kece ga, e na liu vei ira na Jiu, ka na qai vaka kina vei ira na kai vei matanitu tani. 10Ia na Kalou e na qai solia na veivakalagilagi, na dokai kei na nona vakacegu vei ira kece era sa cakava na ka dodonu, ka na liu vei ira na Jiu, ka qai vaka talega kina vei ira na kai matanitu tani. 11Ni sega ni dau vakaduiduitaka na tamata na Kalou. 12Ko ira era i valavala ca e na taudaku ni Lawa i Mosese era na rusa e na taudaku ni Lawa. Ia ko ira era sa i valavala ca e na ruku ni Lawa era na lewai e na loma ni Lawa. 13Ni ra na sega ni vakadonui e na mata ni Kalou ko ira kece ga era sa rogoca na Lawa, era na vakadonui ga ko ira era muria na Lawa. 14E sega ni a soli vei ira na kai matanitu tani na Lawa i Mosese, ia e na gauna kece ga era cakava kina vaka i ira e dua na ka me vaka na veika sa tu e na Lawa era sa yaco e na gauna oya me ra Lawa vei ira vaka i ira, e dina ga ni sega vei ira na Lawa i Mosese. 15Na veika era cakava e vakaraitaka ni sa volai tu e lomadra na ka e vakaroti e na Lawa. Sa tukuna tale ga na nodra lewa e loma ni dina na ka oqo, ka ni so na gauna sa dau beitaki ira ka so na gauna e dau taqomaki ira. 16Ia e na siga koya, me vaka na i Tukutuku Vinaka au vunautaka tiko e na veilewaitaka na veika vuni kece ga ka tu e na vakasama ni tamata ko Jisu Karisito e na vuku ni Kalou. 17Ia me da tauri iko mada me kena i vakaraitaki. O sa vakatokai mo Jiu; o sa dau vakararavi tu e na Lawa, ka ko sa dau dokadokataka na nomu Kalou; 18o sa kila tiko na ka e vinakata na Kalou mo cakava; ka ko sa vulica rawa mai na Lawa mo digia na ka e dodonu mai na ka e cala, 19sa vakadinata ni sa i iko na dauveituberi vei ira era mataboko ka vu ni rarama vei ira era tiko e na butobuto; 20o sa dauveivakadodonutaki vei ira na lialia, ka qasenivuli vei ira na yalowai e na veika vakayalo. O sa vakadinadinataka ni sa tu na ka kece sara me kilai kei na dina e na Lawa i Mosese. 21O sa dau vakavulici ira na tani, a cava o sega mada ga ni vakavulici iko kina? O vunautaka me kua na butako, ia o dau butako tiko li? 22O kaya me kua na veibutakoci ia ko veibutakoci tiko li? E dau vakasisila ki na lomamu na veikalou matakau, ia o bau dau la'ki butako li ki na vei vale ni soro? 23O boletaka ni tu vei iko na Lawa ni Kalou, ia ko sa bau vakamaduataka li na Kalou e na nomu basuka na lawa? 24Ni sa kaya na i Vola Tabu, “Sa vosa vakacacataki na Kalou mai vei ira na kai matanitu tani e na vukumuni na Jiu.” 25Kevaka ko muria na i vunau i Mosese, sa na yaga na nomu cilivi ia kevaka ko sega ni muria na Lawa, e vinaka cake ga mo a kakua ni cilivi. 26Ia kevaka e muria na Lawa e dua na kai matanitu tani ka sega tu ni cili, e na sega li ni na okati koya na Kalou me vaka e dua sa cilivi? 27Kevaka ko voroka na Lawa, o iko na Jiu, veitalia ga na kena sa volai tu kei na nomu sa cilivi oti, e na vakacalai iko vakalawa na tamata tawa cili vakaoya, kevaka e muria vinaka tiko na Lawa ko koya. 28Ni sega ni Jiu dina sara ko koya e Jiu e na kena i rairai ga e taudaku, ka cilivi vakayago ga. 29Ia na Jiu dina sara, sa i koya na tamata e Jiu e loma, o koya e sa cilivi e na yalona. Ia sa yaco rawa oya e na cakacaka ni Yalo ni Kalou ka sega ni yaco rawa e na vuku ni Lawa. Ia o koya e sa yaco e na nona bula na ka oqo e na sega ni dokai mai vei ira na tamata, ia mai vua ga na Kalou.


text: 1Ia me vaka sa tu e na Lawa na i yaloyalo wale ga ni veika dina era na muri mai, ka sega ni vatukana dina, e na sega sara ni rawa ki na i soro sa dau vakacabori e na veiyabaki me vakasavasavataki ira vakadua era sa torova kina na Kalou. 2Kevaka sa vaka kina, e sega li ni sa na mudu na kedra vakacabori tiko? Kevaka era a sa vakasavasavataki vakadua ko ira ka vakacabo i soro vua na Kalou ke ra sa na sega ni vakila tale ni ra i valavala ca. 3Ia e na i soro kece koya sa dau vakananumi tale kina vei ira na tamata na nodra i valavala ca e na veiyabaki. 4Ni sa dredre sara me kauta laivi na i valavala ca na dra ni bulumakau kei na me. 5O koya oqo e a kaya kina vua na Kalou ko Karisito ni sa lako mai ki vuravura: “A i soro kei na i madrali ko ni sa sega ni vinakata, ia ko ni sa vakarautaka ga vei au na yago. 6A i soro kama kei na i soro ni valavala ca ko ni sa sega ni taleitaka. 7Au sa qai kaya, ʻKemuni na Kalou, raica au sa lako mai, me'u vakayacora na lomamuni, me vaka sa volai tu e na i vola vivigi e na vukuqu.ʼ “ 8Sa kaya taumada ko koya, “Ko ni sa sega ni gadreva se taleitaka na i soro kei na i madrali, se na i soro kama kei na i soro ni valavala ca;” e dina ga era sa dau vakacabori na veika oqo me vaka na ka e kainaki e na Lawa. 9Sa qai vakuria tale ka kaya, “Raica, au sa lako mai me'u vakayacora na lomamuni na Kalou.” Sa biuta tani na Kalou na veisoro makawa ka sa ciqoma na i soro sa cakava na Karisito me kena i sosomi. 10Ni sa vakayacora ko Karisito na ka e vinakata na Kalou, eda sa vakasavasavataki kece mai na noda i valavala ca e na i soro sa vakacabora ga vakadua me baleti keda kece na tamata. 11Era sa tu na bete yadua ka vakayacora na dui nodra i tavi e na veisiga ka vakacabora vakawasoma e dua tiko ga na mataqali i soro. Ia na i soro kece oqo sa sega ni kauta tani rawa na i valavala ca. 12Ia ko Karisito ni sa vakacabora oti vakadua e dua bau ga na i soro ni valavala ca me baleta na veitabagauna kece ga, sa qai tiko sobu e na liga i matau ni Kalou. 13Sa na waraka tiko e kea na gauna sa na qai vakadrukai ira kina na nona meca na Kalou me ra i tutu ni yavana. 14E na dua ga na i soro sa vakavinakataki ira kina vakaoti ko koya na tamata keee ga era sa vakasavasavataki tiko mai na nodra i valavala ca. 15A sa vakadinadinataka tale ga vei keda na ka oqo na Yalo Tabu ni sa kaya: 16“Sa i koya oqo na veiyalayalati au na kitaka kei ira ni sa oti na gauna koya, sa kaya na Turaga: Au na tugana na noqu lawa ki na yalodra, ka vola e na lomadra” 17Sa qai vakuria tale ka kaya: “Au sa na sega ni nanuma tale na nodra i valavala ca kei na nodra talaidredre” 18Ia kevaka era sa bokoci na i valavala ca koya, sa qai sega ni yaga me cabori tale e dua na i soro me kauta laivi na i valavala ca. 19O koya oqo, kemuni na wekaqu ni sa tu vei keda na kaukauwa me da curu kina ki na Loqi Tabu Sara, oya e na vuku ni dra i Jisu; 20sa dolava kina vei keda ko koya e dua na sala vou, na sala bula, e lako sivia na i latilati, sa i koya na yagona vaka i koya; 21ka me vaka ni sa tiko e dua na noda bete levu sa lewa na vale ni Kalou, 22me da sa mai toro voleka yani e na yalodina kei na vakabauta sa tu dei ni sa vakasavasavataki na yaloda e na kena dukadukali, ka sa savai na yagoda e na wai savasava. 23Me da taura matua na vakanuinui eda sa vakatusa tiko ka ni sa yalodina ko koya ka a yalataka. 24Me da sa vakasamataka tale ga na sala me da dui veivakauqeti kina e na loloma kei na cakacaka vinaka. 25Me da sa kakua ni vakaweleweletaka na sosoqoni vata, me vaka sa dau nodra i vakarau e so, ia me da sa dui veivakayaloqaqataki ga, ka me vagumatuataki cake sara ni ko ni sa raica ni sa roro voleka tiko mai na Siga ni Turaga. 26Sa sega tale ni qai dua na i soro me na kauta tani na i valavala ca kevaka eda sa nakita me da ia tiko ga na i valavala ca ni sa tukuni oti vei keda na ka dina. 27Ia na ka wale ga sa na qai vo sa i koya me da rerevaka na ka e na qai yaco; oya na veilewai kei na bukawaqa me vakarusai ira era sa dau veivorati kei na Kalou. 28Sa dau vakamatei ka sega ni lomani na tamata ka beca na Lawa i Mosese kevaka sa vakadinadinataka e le rua se le tolu. 29Sa na qai wacava na ka e na yaco vua na tamata ka buturaka sobu na Luve ni Kalou, ka sega ni doka na dra ni veiyalayalati sa vakasavasavataki kina, ka beca tale ga na Yalo sa dau Loloma! 30Ni da sa kilai koya ka a kaya “Sa noqu i tavi me'u cudruvaki; au na sauma ko i au.” A kaya tale ga ko koya, “E na veilewaitaki ira na nona tamata na Turaga.” 31Sa dua na ka vakadomobula me da lutu ki na liga ni Kalou bula! 32Ia ni vakananuma mada na veika vinaka ko ni sota kaya e na veisiga sa sivi yani. Ni ko ni a sa vakararamataki oti, ko ni a qai sota kaya e vuqa na ka rarawa, ia ko ni a sega ga ni vakamalumalumutaki kina. 33E na so na gauna ko ni a vakalialiai ka vakararawataki e na matanavotu, ka so na gauna ko ni a vakarau tu mo ni la'ki wili vata kei ira era sota tiko kei na veika koya. 34Ko ni a lomani ira na vesu tu, ka ko ni a laiva e na marau me vakacacani tale ga na veika ko ni taukena, me vaka ni ko ni sa kila ni sa nomuni vaka i kemuni na i yau e uasivi cake ka sega ni rusa rawa. 35O koya gona mo ni yalo dina tiko ga vua na Turaga ni sa ka levu na kena i sau. 36Ni sa yaga me tiko vei kemuni na yalovosota, mo ni kitaka rawa kina na loma ni Kalou, ka taukena na ka sa yalataki. 37Me vaka sa kaya na i Vola Tabu: “E na sega soti ni dede e na qai lako mai ko koya sa lako tiko mai ka na sega ni wawa tale. 38Ia ko ira na noqu tamata yalododonu era na bula e na nodra vakabauta. Ia kevaka e dua e na suka tale ki muri, e na sega ni taleitaki koya na yaloqu.” 39Ia ko i keda e da sa sega ni vakataki ira era sa suka tale ka ra sa vakarusai, ia e da sa vakataki ira ga era sa vakabauta ka ra sa vakabulai.